|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2024. február 21 - ei**

**rendes ülésére**

**Tárgy:** Javaslat Budapest Főváros VII. kerület Erzsébetváros 2024-2028 közötti időszakra vonatkozó Helyi Esélyegyenlőségi Programjának elfogadására

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Az egyenlő bánásmódról és az esélyegyenlőség előmozdításáról szóló 2003. évi CXXV. törvény 31. §-a előírása szerint a települési önkormányzat ötévente öt évre szóló helyi esélyegyenlőségi programot (a továbbiakban: HEP) fogad el, melynek időarányos megvalósulását, illetve meghatározott helyzet esetleges megváltozását kétévente át kell tekinteni. A jelenleg hatályos, 407/2018 (XII. 21.) határozattal (előterjesztés 1. sz. melléklete) 2018-ban elfogadott, majd a 357/2021 (IV. 14.) határozattal felülvizsgált (előterjesztés 2. sz. melléklete) HEP 2023. év végéig szólt, így **új HEP megalkotása és elfogadása vált szükségessé.**

A törvény szerint a helyi esélyegyenlőségi programban **helyzetelemzést** kell készíteni a **hátrányos helyzetű társadalmi csoportok** – különös tekintettel a nők, a mélyszegénységben élők, romák, a fogyatékkal élő személyek, valamint a gyermekek és idősek csoportjára – oktatási, lakhatási, foglalkoztatási, egészségügyi és szociális **helyzetéről**, illetve a helyzetelemzésen alapuló **intézkedési tervben** meg kell határozni a helyzetelemzés során feltárt **problémák komplex kezelése érdekében szükséges intézkedéseket**.

Az új HEP és Intézkedési Terv Képviselő-testület elé terjesztését és elfogadását megelőzően HEP Fórum összehívására nyílt lehetőség 2023. szeptember 21-én. **A HEP Fórum célja** az volt, hogy az új HEP kidolgozása során minél szélesebb körben vitassák meg a kerület szakemberei és a célcsoportokhoz tartozó érintettek a kapcsolódó intézkedéseket, azzal a szándékkal, hogy a már meglévő vagy megvalósítás alatt álló programokra, szolgáltatásokra alapozva a Fórumon történő egyeztetések, tapasztalatok megosztása eredményeképp olyan akciótervek, cselekvések kerüljenek megfogalmazásra, melyek a megvalósításra adott 5 év során érvényesülni tudnak.

A HEP Fórumon **hat munkacsoportban** mindösszesen **65 kerületi szakember**, illetve az adott célterülethez élethelyzetükből adódóan kapcsolódó **tapasztalati szakértő** vett részt, melyek az alábbiak: Fogyatékkal élők esélyegyenlősége munkacsoport, Nők esélyegyenlősége munkacsoport, Gyermekek esélyegyenlősége munkacsoport, Idősek esélyegyenlősége munkacsoport, Mélyszegénységben élők esélyegyenlősége munkacsoport, Kerületi kulturális különbségek munkacsoport. A munkacsoportokban részt vevő szervezeteket az előterjesztés 3. számú melléklete tartalmazza.

A közös gondolkodás eredményeképp számtalan javaslat született, amely szerves alapjául szolgált a HEP Intézkedési Tervében foglalt javaslatoknak.

**A HEP Fórum egyik legfontosabb üzenete az együttműködés fontossága volt.** A különböző nézőpontok bevonásával és közös platformra helyezésével az Önkormányzat hatékonyabban láthatja el az esélyegyenlőség biztosításával kapcsolatos feladatait, emellett a civil szervezetek és a kerületi lakosok számára is pozitív üzenete volt a kezdeményezésnek.

A **2024-2028 közötti időszakra szóló Helyi Esélyegyenlőségi Programot** a határozati javaslat melléklete tartalmazza, amely három fő részből áll:

1. Helyzetelemzés (célcsoportok szerint),   
2. Intézkedési terv,   
3. Megvalósítás.

Az Intézkedési terv településszintű problémaként határozza meg azt, hogy a kerületi szociális jellegű szolgáltatásainak kihasználtsága nem teljeskörű, amely a lakosság felé történő **kommunikáció** javításával illetve **információs** **adatbázis** létrehozásával segíthető elő. Továbbá szintén kerületi szintű problémát jelent a fiatalok **droghasználatának** elterjedése, amelynek **visszaszorítására** szintén átfogó intézkedés megtétele szükséges.

A **mélyszegénység** egyik **fő** **problémaforrása** a lakhatási problémák, az adósság spirál, amelynek megoldására komplex és összehangolt intézkedések lennének szükségesek. Emellett kiemelt figyelmet kell fordítani a gyerekszegénység megállítására, a szülői kompetenciák és a munkaerő piaci képességek fejlesztésére, az egészségügyi és pénzügyi tudatosság erősítésére. Az intézkedések megvalósítása során elengedhetetlen lenne az egyéni segítés, a mentorálás, ennek érdekében mentorhálózat kialakítása lenne indokolt.

A kerületben egyre nagyobb számban élő **külföldi** **állampolgárok** **beilleszkedésének** elősegítése is fontos területe a tervezett intézkedéseknek, többek között megfelelő tájékoztatás nyújtása, kulturális integráció elősegítése, intézményközi együttműködések fejlesztése, valamint magyar mint idegennyelv oktatás szerepel a javaslatok között.

A **nőket érintő problémák** kezelésére a meglévő szolgáltatások jelenleg nem teljeskörűek, így ezek kibővítése is indokolt, különösen a bántalmazott nők, valamint a kisgyermekes (és egyedülálló) anyák segítése, a nemek közötti egyenlőtlenség enyhítése, továbbá az egészségmegőrzés terén.

A **gyermekek esélyegyenlőségét elősegítő intézkedések** között szerepel a sajátos nevelési igényű gyermekeket nevelő családok támogatása, a kiegyensúlyozott táplálkozás elősegítése, intézményközi együttműködések fejlesztése, a fiatalok közösségépítése, pénzbeli és természetbeni támogatások nyújtása.

Az **idősek esélyegyenlősége területén** az időskori elmagányosodás megakadályozása és generációk közötti szakadékok áthidalása érdekében fogalmazott meg az Intézkedési terv számos javaslatot, ezen túlmenően kiemelten fontos a jelzőrendszer hatékonyságának növelése, valamint az időseket körülvevő védőháló kialakítása.

A **fogyatékkal élők foglalkoztatási esélyeinek** növelése és az akadálymentesítés is fontos része a következő időszak célkitűzéseinek, ezen a téren a foglalkoztatási esélyek növelése, az akadálymentes kommunikáció biztosítása, a fogyatékkal élő gyermeket nevelő családok segítése, érzékenyítő programok megszervezése, támogatott lakhatási lehetőségek felmérése, akadálymentesített bérlakások létesítése, a közlekedésbiztonság növelése érdekében fogalmazódtak meg javaslatok.

Mindezek megvalósulásához elengedhetetlen a kerületben tevékenykedő **szakmai szervezetek együttműködése**, közös gondolkodás, a **kommunikációs csatornák hatékony** működtetése. Emellett szintén kiemelt prioritás a **lakosság** **megfelelő**, könnyen érhető **tájékoztatása** az önkormányzat és intézményei által nyújtott szolgáltatásokról.

Az Intézkedési tervben foglalt javaslatok rövid- (2025.12. 31.), közép- (2026/2027.12.31.) és hosszútávú (2028.12.31.) megvalósítási célként különülnek el, a **megvalósításban résztvevők** között az **Önkormányzat** és **intézményein**, illetve **gazdasági társaságain** kívül több esetben szerepelnek **civil szervezetek is**. A civil szféra lakosságért végzett tevékenysége az Önkormányzat számára kiemelten fontos és elismert, ezért hosszú távon számítunk a már meglévő jól működő kapcsolatokra és törekszünk újabb szakmai partnerek bevonására. Célunk, hogy Erzsébetváros befogadó és élhető környezetet biztosítson az itt élők számára.

Az alábbi táblázatban (swot analízis) szerepelnek azok a belső és külső pozitív, illetve negatív jellemzők, amelyek a **kerület helyzetét jelenleg meghatározzák az esélyteremtési feladatok tükrében**:

|  |  |
| --- | --- |
| **Erősségek** | **Gyengeségek** |
| * az alapszolgáltatásokon felül széleskörű szolgáltatási paletta áll a lakosság rendelkezésére a szociális ellátás terén * az önkormányzat által fenntartott in­tézmények korszerűek, jól felszereltek * jó az együttműködés a kerületben tevé­kenykedő civil szervezetekkel * Erzsébetváros „Gondoskodó kerület” | * A lakosság felé történő kommunikáció nem elég hatékony * A szakmai szervezetek nem minden esetben rendelkeznek naprakész infor­mációkkal egymás tevékenységéről, az együttműködés emiatt akadozhat * Idegennyelv tudás hiánya, kevés ismeret a kerületben élő külföldi állampolgárok integrálását segítő folyamatokról |
| **Lehetőségek** | **Veszélyek (Nehézségek)** |
| * lakosság hangsúlyosabb bevonása a döntések meghozatalába, igényfelmé­rések * új partneri kapcsolatok kialakítása * pályázati források felkutatása | * Erzsébetváros „átjáró kerület” * kevés zöldfelület, nagy népsűrűség * szakember hiány * egyes szolgáltatások optimális biztosítá­sához jelenleg nem áll rendelkezésre megfelelő ingatlan |

A tavalyi HEP Fórum sikeres lebonyolítása és a pozitív visszajelzések **nyomán javaslom a Helyi Esélyegyenlőségi Programért Felelős Fórum** (a továbbiakban: Helyi Esélyegyenlőségi Fórum) **létrehozását** és hosszú távú működtetését, amelynek fő feladata a HEP Intézkedési tervében meghatározott célok megvalósulásának figyelemmel kísérése, értékelése, szükség szerint új javaslatok megfogalmazása, az esélyegyenlőséggel összefüggő problémák megvitatása.

A Helyi Esélyegyenlőségi Fórum legalább kétévente, a felülvizsgálatok és az új HEP elfogadása előtt, de szükség esetén ennél gyakrabban ülésezik, egy-egy beavatkozási terület végrehajtására felelőst jelölhet ki tagjai közül.

A Helyi Esélyegyenlőségi Fórum munkáját a tavalyi fórumon kialakított **hat munkacsoport** segítené, amelyeknek a későbbiekben megválasztott vezetői is a Helyi Esélyegyenlőségi Fórum tagjai lennének. A munkacsoportok rendszeresebben (minimum évente egyszer vagy kétszer) tartanának megbeszélést az Intézkedési Terv megvalósításának érdekében. A Helyi Esélyegyenlőségi Fórum működésével kapcsolatos további információkat a HEP „3. Megvalósítás” fejezete tartalmazza.

A HEP tervezetét a Képviselő-testület elé történő terjesztését megelőzően megküldtük valamennyi, a szakmai fórumon részt vevő szervezetnek. Az általuk tett észrevételeket figyelembe véve korrigáltuk az egyes részeket. Így elmondható, hogy a jelen előterjesztésben elfogadásra javasolt HEP széleskörű szakmai egyeztetés eredményeként állt össze.

A Képviselő-testület hatáskörét Az egyenlő bánásmódról és az esélyegyenlőség előmozdításáról szóló 2003. évi CXXV. törvény 31. §-a határozza meg.

Kérem a tisztelt Képviselő-testületet az előterjesztés megtárgyalására és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …../2024. (II.21.) határozata a 2024-2028 közötti időszakra szóló Helyi Esélyegyenlőségi Program elfogadásáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy:

1. a 2024-2028 közötti időszakra szóló Helyi Esélyegyenlőségi Programot a határozat melléklete szerint elfogadja.
2. létrehozza és működteti a Helyi Esélyegyenlőségi Programért Felelős Fórumot, valamint a fórum munkáját segítő hat tematikus munkacsoportot. A fórum és a munkacsoportok működésének szabályait a Helyi Esélyegyenlőségi Programban meghatározottak szerint fogadja el.
3. felhatalmazza a Polgármestert az 1. pont szerinti határozat mellékletének aláírására és felkéri, hogy gondoskodjon annak helyben szokásos módon történő közzétételéről és a Társadalmi Esélyegyenlőségi Főigazgatóság felé történő megküldéséről.

**Felelős**: Niedermüller Péter polgármester  
**Határidő**: 1., 3. pont tekintetében: 2024. február 29.,

2. pont tekintetében: 2024. december 31.

Budapest, 2024. február 07.

Niedermüller Péter

polgármester

Mellékletek:

Előterjesztés mellékletei:

1. sz. melléklet: 407/2018 (XII. 21.) határozat
2. sz. melléklet: 357/2021 (IV. 14.) határozat
3. sz. melléklet: 2023. évi HEP Fórum munkacsoportjainak résztvevői

Határozati javaslat melléklete: Helyi Esélyegyenlőségi Program 2024-2028