|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2024. február 21 - ei**

**rendes ülésére**

|  |  |
| --- | --- |
| **Tárgy:** | Döntés az Erzsébetvárosi Brunszvik Teréz Óvodát érintő igazgatói pályázat kiírásáról és a pályázati felhívás elfogadásáról |

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Az Erzsébetvárosi Brunszvik Teréz Óvoda (székhelye: 1076 Budapest, Rózsák tere 6-7., OM azonosító: 034365) igazgatója, Kun Julianna vezetői megbízása 2024. július 31-én lejár. Az igazgatói megbízás ellátására a pedagógusok új életpályájáról szóló 2023. évi LII. törvény (a továbbiakban: Púétv.) 37. § (1) bekezdése alapján nyilvános pályázatot kell kiírni.

Budapest Főváros VII. kerület Erzsébetváros Önkormányzatának Képviselő-testülete (a továbbiakban: Képviselő-testület) az Önkormányzat fenntartásában működő óvodák igazgatóit

* a Púétv. és
* a pedagógusok új életpályájáról szóló 2023. évi LII. törvény végrehajtásáról szóló 401/2023. (VIII.30.) Korm. rendeletben (a továbbiakban: Korm.rendelet) foglaltak szerint bízza meg.

A Púétv. 73. § (1) bekezdése értelmében „*A vezetői megbízás ellátása a kinevezés szerinti munkakör mellett vezető beosztásra történő megbízással történik. Intézményvezetői feladatot az igazgató, többcélú köznevelési intézményben a főigazgató (a továbbiakban együtt: igazgató) láthat el.”*

A 73.§ (13) bek. b) pontja kimondja, hogy *„A köznevelési igazgatói megbízással és annak visszavonásával kapcsolatos munkáltatói jogkört a települési, valamint a nemzetiségi önkormányzat által fenntartott köznevelési intézmény igazgatója tekintetében a Magyarország helyi önkormányzatairól szóló vagy a nemzetiségek jogairól szóló törvényben meghatározott személy vagy testület gyakorolja.”*

A Púétv. 37. § (1) és (3) bekezdései szerint *„Nyilvános pályázatot kell kiírni, ha ez a munkáltató, állami fenntartású köznevelési intézmény esetén az igazgató javaslatára a fenntartó döntése alapján a munkakör betöltéséhez szükséges. Igazgatói megbízás nyilvános pályázat alapján adható, kivéve az egyházi és magán fenntartású köznevelési intézmény igazgatóját. Ettől eltérően, a második igazgatói ciklus esetén a pályázat mellőzhető, ha az igazgató ismételt megbízásával a fenntartó és a nevelőtestület egyetért.”*

*„A pályázatot a köznevelési foglalkoztatotti jogviszony létesítésével összefüggő munkáltatói jogkör gyakorlója írja ki.”*

A vezetői feladatokat ellátó igazgató esetében a kinevezési, megbízási jogkört a Képviselő-testület át nem ruházható hatáskörében gyakorolja a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 42. § 2. pontja alapján.

A Korm.rendelet 4. § (6) bekezdése alapján az igazgatói pályázati eljárás előkészítésével összefüggő feladatokat – ide nem értve a pályázati feltételek meghatározását – a köznevelési intézményt fenntartó települési önkormányzat jegyzője látja el.

A Korm.rendelet 26. § (1) bekezdése rendelkezik az igazgató megbízáshoz szükséges feltételekről:

*„26. § (1) Nevelési-oktatási intézményben az igazgatói (főigazgatói) megbízás feltétele:*

*a) az adott nevelési-oktatási intézményben pedagógus-munkakör betöltéséhez szükséges, a 2. mellékletben meghatározott szakképzettség, középiskolában pedagógus-munkakör betöltésére jogosító mesterképzésben szerzett szakképzettség,*

*b) pedagógus-szakvizsga keretében szerzett igazgatói szakképzettség,*

*c) legalább négy év pedagógus-munkakörben, vagy heti tíz tanóra vagy foglalkozás megtartására vonatkozó óraadói megbízás ellátása során szerzett szakmai gyakorlat, valamint*

*d) a nevelési-oktatási intézményben pedagógus-munkakörben fennálló, határozatlan időre, teljes munkaidőre szóló kinevezés vagy a megbízással egyidejűleg pedagógus-munkakörben történő, határozatlan időre teljes munkaidőre szóló kinevezés.”*

A pályázati felhívás kötelező tartalmi elemeit a Korm. rendelet 4. § (1) bekezdése szabályozza:

*„4. § (1) A köznevelési foglalkoztatotti jogviszony létesítésére irányuló pályázati felhívásban meg kell jelölni*

*a) a munkáltató és a betöltendő munkakör, vezetői megbízás megnevezését,*

*b) a munkakörbe tartozó, illetve a vezetői megbízással járó lényeges feladatokat,*

*c) a köznevelési foglalkoztatotti jogviszony, illetve a vezetői megbízás kezdetét és – ha jogszabály vagy a fenntartó döntése előre meghatározza – a jogviszony megszűnésének időpontját,*

*d) az illetmény és a kapcsolódó juttatások meghatározásának elveit,*

*e) a munkavégzési hely megjelölését,*

*f) a pályázat elnyerésének feltételeit,*

*g) a pályázat részeként benyújtandó iratokat, igazolásokat, továbbá*

*h) a pályázat benyújtásának feltételeit és elbírálásának határidejét.”*

A Púétv. 37. § (4) bekezdése értelmében a pályázatot a kormányzati igazgatásról szóló törvény alapján működő személyügyi központ internetes oldalán közzé lehet tenni.

A Korm. rendelet 4. § (2)-(5) bekezdései alapján:

*„4.§ (2) A kormányzati igazgatásról szóló 2018. évi CXXV. törvény felhatalmazása alapján a Kormány rendeletében kijelölt személyügyi központ a számára megküldött pályázati felhívást a személyügyi központról és a Közszolgálati Személyügyi Szolgáltatási Keretrendszerről, valamint ezzel összefüggésben egyes kormányrendeletek módosításáról szóló 716/2021. (XII. 20.) Korm. rendelet alapján közzéteszi. Emellett a pályázati felhívást a fenntartó és a munkáltató a honlapján, valamint székhelye és telephelye szerinti településen a helyben szokásos módon közzéteszi.*

*(3) Ha a (2) bekezdés szerinti közzétételre nem kerül sor, akkor a pályázati felhívást a fenntartó és a munkáltató*

*a) a honlapján, valamint*

*b) székhelye és telephelye szerinti településen a helyben szokásos módon*

*teszi közzé.*

*(4) A pályázat benyújtásának határideje a pályázati felhívásnak*

*a) a (2) bekezdés szerint a személyügyi központ honlapján való elsődleges közzétételétől,*

*b) a (3) bekezdés szerinti közzétételtől*

*számított tizenöt napnál – a munkáltató vezetésére kiírt pályázat esetén harminc napnál – rövidebb nem lehet.*

*(5) A pályázónak a pályázathoz csatolnia kell*

*a) szakmai önéletrajzát,*

*b) a foglalkoztatás jogszabályban előírt feltételei igazolására szolgáló iratokat,*

*c) a munkáltató vezetésére kiírt pályázathoz a munkáltató vezetésére, fejlesztésére vonatkozó programját.”*

A fenti jogszabályi rendelkezések alapján javaslom, hogy 2024. február 28. napjával az Erzsébetvárosi Brunszvik Teréz Óvoda (székhelye: 1076 Budapest, Rózsák tere 6-7., OM azonosító: 034365) igazgatói megbízásra pályázati felhívás kerüljön közzétételre a kormányzati igazgatásról szóló törvény alapján működő személyügyi központ internetes oldalán, valamint Erzsébetváros honlapján a határozati javaslat 1. számú mellékletében foglalt tartalommal.

A közalkalmazottak jogállásáról szóló 1992. évi XXXIII. törvény 20/A § (6) bekezdése előírja, hogy magasabb vezetői beosztásra kiírt pályázat esetén a pályázót a pályázati határidő lejártát követő huszonegy napon belül a kinevezési, megbízási jogkör gyakorlója által létrehozott legalább háromtagú, a betöltendő munkakör feladatait érintően szakértelemmel rendelkező bizottság hallgatja meg. Ez a jogszabályi rendelkezés 2024. január 1-jétől a köznevelési foglalkoztatotti jogviszony létesítésére folytatott eljárás során nem alkalmazható. A Púétv. és a Korm. rendelet nem rendelkezik a pályázó meghallgatására szakértelemmel rendelkező bizottság alakításáról és a vezetői pályázatok elbírálásának folyamatáról, a Korm. rendelet 4. § (8) bekezdése kizárólag annyit ír elő, hogy a pályázatokat a Képviselő-testület részére a benyújtási határidő lejártát követő harmincadik napot követő első testületi ülésre kell benyújtani.

A Képviselő-testület munkáját segítendő javaslom, hogy a Művelődési, Kulturális és Szociális Bizottság – indokolt esetben a pályázók személyes meghallgatásával - véleményezze a beérkezett pályázatokat és tegyen javaslatot az igazgató személyére.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

**HATÁROZATI JAVASLAT**

**Budapest Főváros VII. kerület Erzsébetváros Önkormányzata Képviselő-testületének …../2024. (II.21.) határozata az Erzsébetvárosi Brunszvik Teréz Óvoda igazgatói pályázatának kiírásáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy:

1. az Erzsébetvárosi Brunszvik Teréz Óvoda (székhelye: 1076 Budapest, Rózsák tere 6-7., OM azonosító: 034365) igazgatói megbízásra pályázatot ír ki a határozat 1. számú mellékletében foglalt tartalommal**.**
2. felkéri a Jegyzőt, hogy gondoskodjon a pályázati felhívás a kormányzati igazgatásról szóló törvény alapján működő személyügyi központ internetes felületén és Erzsébetváros honlapján történő közzétételéről.
3. felkéri a Művelődési, Kulturális és Szociális Bizottságot, hogy – indokolt esetben a pályázók személyes meghallgatásával – véleményezze a beérkezett pályázatokat és tegyen javaslatot az igazgató személyére.

**Felelős**: Niedermüller Péter polgármester, Tóth János jegyző

**Határidő**: 1. és 2. pont tekintetében 2024. február 29.

1. pont tekintetében 2024. június 19.

Budapest, 2024. január 31.

**Niedermüller Péter**

**polgármester**

**Határozati javaslat melléklete:** pályázati felhívás