|  |
| --- |
| **Budapest Főváros VII. kerület Erzsébetváros Önkormányzata**  **Szücs Balázs alpolgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2024. február 21 - ei**

**rendes ülésére**

**Tárgy:** Javaslat az államháztartáson kívülre nyújtott támogatások rendjéről szóló 15/2020. (IV.17.) önkormányzati rendelet módosítására – az e-Pályázatkezelő alkalmazása, és az elszámolások elfogadása tekintetében

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

Az államháztartáson kívülre, a civil és egyházi szervezetek részére pályázati úton nyújtott támogatások rendjét a 15/2020. (IV.17.) önkormányzati rendelet határozza meg.

A rendelet hatálya alá tartozó civil és egyházi pályázatok keretében a tavalyi évben több mint 130 pályázatot fogadtunk, és közel 40.000.000 Ft összegű támogatás felosztásáról született döntés. A pályázati eljárások szabályos, átlátható és gördülékeny lefolytatása, valamint a támogatások felhasználásáról készített elszámolások szabályszerű ellenőrzése az Önkormányzat számára kiemelten fontos. Ennek érdekében a rendelet az elmúlt években több pontosításon esett át a gyakorlati tapasztalatok és a jobb alkalmazhatóság érdekében.

A tavalyi évtől kezdődően a pályázatokat elektronikus úton, Erzsébetváros e-Pályázatkezelő felületén keresztül fogadjuk. Ennek érdekében a pályázat kiírása előtt már módosultak a rendelet egyes pontjai, azonban a gyakorlati tapasztalatok alapján szükséges néhány ponton a szabályok módosítása az új pályázatok kiírása előtt.

Emellett felülvizsgáltuk a rendelet elszámolásra vonatkozó szabályait is, mivel egyrészt duplikáltan tartalmazott bizonyos előírásokat a normaszöveg és a rendelet mellékletében található támogatási szerződés, továbbá az elszámolások elutasítására vonatkozó szabályok néhány ponton ellentmondóak és indokolatlanul szigorúak voltak.

A támogatás felhasználására és elszámolására vonatkozó szabályok szigorítása eredményeképpen az elszámolások ellenőrzése során az elmúlt években a Polgármesteri Hivatal szakirodája nem talált olyan súlyos hiányosságokat, amelyek indokolnák a rendelet szerint alkalmazandó szabályokat.

E szigorított felhasználási szabályok miatt (előre meghatározott tételek szerinti költségterv alapján lehet a támogatási összeget felhasználni) azonban előfordultak olyan esetek, amikor a támogatott a támogatási célnak megfelelően, a támogatási időszakban, jóhiszeműen használta fel a támogatás összegét, azonban kisebb adminisztratív hibák vagy rajta kívül álló okok miatt nem az előre megtervezett költségterv alapján tudta elkészíteni az elszámolását. A csekély súlyú hiányosságok ellenére a Képviselő-testület vagy a Bizottság a szervezetek kérelme alapján egyedi döntés alapján elfogadta az elszámolást, azonban a rendelet nem tartalmaz erre vonatkozóan szabályozást, amelyet célszerű lenne meghatározni.

A fenti indokok alapján az alábbiak szerint teszek javaslatot a rendelet módosítására:

1. A civil szervezetek nyilvántartásba vétele iránti kérelmet nem papír alapon, hanem az e-Pályázatkezelő felületen kell benyújtani, tekintettel arra, hogy a pályázaton való indulás feltétele a rendszerbe történő regisztráció, így nem indokolt a kétszeres adminisztráció.
2. Eddig a nyilvántartásba vétel során kellett a szervezet átláthatósági nyilatkozatát benyújtani, amely a szerződéskötés feltétele, azonban indokolt minden évben új nyilatkozat csatolása a pályázat benyújtásakor. A pályázat során benyújtandó mellékletek közül azonban egy kiváltható a pályázat keretében tett nyilatkozattétellel. Ez módosítja a támogatás kérelem adattartalmát is a rendelet 2. mellékletében
3. A támogatási szerződésben aktualizálásra, pontosításra kerültek az elszámolási szabályok, amelyek összességében egyszerűsítik az elszámolási szabályokat és enyhítenek a jogkövetkezményeken.
4. A rendelet normaszövegében szereplő elszámolási szabályok leegyszerűsödtek, továbbá kikerültek az elszámolás részletes tartalmi és formai követelményei, mivel azokat a rendelet 3. mellékletét képező támogatási szerződés tartalmazza. A 8. §-ban rögzített szabályok általános és hatásköri szabályokat tartalmaznak az alábbiak szerint:

Az elszámolás elfogadásáról és esetleges részben visszafizetési kötelezettségről az illetékes szakiroda dönt az alábbi kivételekkel:

* amennyiben a támogatott nem nyújtotta be – felszólítás ellenére sem – a beszámolóját, illetve a támogatás felhasználása teljes összegében nem fogadható el, a támogatási szerződést fel kell bontani és a teljes összeg visszafizetésére kell felszólítani a támogatottat, amelyre a szakiroda javaslata alapján a Polgármester jogosult
* amennyiben az elszámolásból megállapítható, hogy a támogatott a támogatási célnak megfelelően, a támogatási időszak alatt használta fel a támogatás összegét, azonban az elszámolás formai vagy tartalmi követelményeinek teljes mértékben nem tudott eleget tenni, megfelelően alátámasztott indokkal méltányossági kérelmet nyújthat be az elszámolás elfogadására, amely alapján a szakiroda javaslata alapján a döntéshozó (Képviselő-testület vagy Bizottság) dönt az elszámolás elfogadásáról vagy elutasításáról.

A Képviselő-testület döntési hatáskörét a Magyarország helyi önkormányzatairól szóló 2011. évi CLXXXIX. törvény 42.§ 1. pontja alapozza meg, mely szerint a képviselő-testület hatásköréből nem ruházható át a rendeletalkotás.

Kérem a Tisztelt Képviselő-testületet az előterjesztés megtárgyalására és a rendelettervezet elfogadására.

**Hatásvizsgálat**

Budapest Főváros VII. Kerület Erzsébetváros Önkormányzata Képviselő-testületének az államháztartáson kívülre nyújtott támogatásokról szóló 15/2020. (IV. 17.) önkormányzati rendeletmódosításának várható hatásai a jogalkotásról szóló 2010. évi CXXX. törvény 17. §-a szerint:

**1. A jogszabály társadalmi, gazdasági, költségvetési hatásai**

A rendeletmódosítás elfogadásának társadalmi, gazdasági, költségvetési hatásai nincsenek.

**2. A jogszabály környezeti és egészségi következményei**

A rendeletmódosítással csökkenek a környezeti terhek.

**3. A jogszabály alkalmazásához szükséges személyi, szervezeti, tárgyi és pénzügyi feltételek**

A szükséges személyi, szervezeti, tárgyi és pénzügyi feltételek rendelkezésre állnak.

**4. A jogszabály adminisztratív terheket befolyásoló hatásai**

A rendeletmódosítás célja az adminisztratív terhek csökkentése.

**5. A jogszabály megalkotásának szükségessége, a jogalkotás elmaradásának várható következményei**

A rendeletmódosítás elmaradásának nincsenek várható következményei, jogsértést nem okoz.

Budapest, 2024. február 1.

Szücs Balázs

alpolgármester

Melléklet: Rendelettervezet a az államháztartáson kívülre nyújtott támogatásokról szóló 15/2020. (IV. 17.) önkormányzati rendelet módosítására és annak mellékletei