**Budapest Főváros VII. Kerület Erzsébetváros Önkormányzat Képviselő-testületének   
.../.... (...) önkormányzati rendelete**

**az Erzsébetvárosi irodalmi ösztöndíjról szóló   
49/2020. (X.21.) önkormányzati rendelet módosításáról**

Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 13. pontjában meghatározott feladatkörében eljárva az Erzsébetvárosi irodalmi ösztöndíjról szóló 49/2020. (X.21.) rendelet módosításáról a következőket rendeli el:

**1. §**

(1) Az Erzsébetvárosi irodalmi ösztöndíjról szóló 49/2020. (X.21.) önkormányzati rendelet (a továbbiakban: Rendelet) 3. § (1a) bekezdés c) pontja helyébe a következő rendelkezés lép:

*(A pályázat során az alábbi dokumentumokat kell csatolni:)*

„*c)* Munkaterv és szövegmutatvány, mely prózaírók esetén 2 oldalnyi szöveg (12-es betűs méret, másfeles sorköz), költők esetében *minimum 5, maximum 7 vers*. Drámarészlettel pályázók egységesen 4 oldalnyi szöveggel pályázhatnak.”

(2) A Rendelet 3. § (3) bekezdése helyébe a következő rendelkezés lép:

„(3) A pályázatokat a szakmai zsűri a benyújtási határidőt követő 20 napon belül bírálja el és a kérelmet benyújtók közül legfeljebb 5 pályázóra tesz javaslatot. A szakmai zsűri indokolt esetben egy különdíj odaítélésére is javaslatot tehet. Az ösztöndíj és a különdíj odaítéléséről a szakmai zsűri javaslata alapján a Bizottság 20 napon belül dönt.”

**2. §**

A Rendelet 4. §-a helyébe a következő rendelkezés lép:

**„4. §**

(1) Az ösztöndíjban részesülők részére nyújtandó pénzbeli támogatás 6 hónapra kerül megállapításra május és október között. Az ösztöndíj támogatás mértéke havonta nettó 200.000 Ft.

(2) A különdíjban részesülő pályázó egyszeri nettó 300.000 Ft összegű pénzbeli támogatásra jogosult. ”

**3. §**

Hatályát veszti a Rendelet 3. § (1a) bekezdés e) pontja.

**4. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

|  |  |
| --- | --- |
| **Tóth János** | **Niedermüller Péter** |
| **jegyző** | **polgármester** |

**Záradék**

A rendelet kihirdetése 2024. …. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a www.erzsebetvaros.hu honlap szerkesztője részére.

**Tóth János  
 jegyző**

**Általános indokolás**

A rendelet az adható díjak típusát, és az azzal járó pénzbeli támogatást, valamint a pályázati feltételeket módosítja.

**Részletes indokolás**

**1. §**

Módosítja a pályázat során benyújtandó mellékleteket, valamint rendelkezik különdíj alapításáról.

**2. §**

Megállapítja az ösztöndíjjal és a különdíjjal járó pénzügyi támogatás összegét.

**3. §**

Hatályon kívül helyező rendelkezést tartalmaz.

**4. §**

Hatályba léptető rendelkezést tartalmaz.