|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

Városüzemeltetési Bizottság

Pénzügyi és Kerületfejlesztési Bizottság

**ELŐTERJESZTÉS**

**A Képviselő-testület 2024. február 21 - ei**

**rendes ülésére**

**Tárgy:** Javaslat Budapest Főváros VII. kerület Erzsébetváros Önkormányzata 2024. évi költségvetési rendeletének megalkotására

**Készítette:**

Nemes Erzsébet

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

Az államháztartásról szóló 2011. évi CXCV. törvény (továbbiakban: Áht.) 24. § (3) bekezdése alapján „A jegyző által … előkészített költségvetési rendelet-tervezetet a polgármester február 15-éig, ha a központi költségvetésről szóló törvényt az Országgyűlés a naptári év kezdetéig nem fogadta el, a központi költségvetésről szóló törvény hatálybelépését követő negyvenötödik napig nyújtja be a Képviselő-testületnek”.

A fenti előírás alapján **Budapest Főváros VII. kerület Erzsébetváros Önkormányzata 2024. évi költségvetési rendelettervezetét** a következőkben terjesztem elő.

**I.**

**Az államháztartás önkormányzati alrendszere költségvetési tervezésének, gazdálkodásának jogszabályi alapjai**

A 2024. évi költségvetés tervezése a következő központi szabályok előírásain alapul:

* Magyarország 2024. évi központi költségvetéséről szóló 2023. évi LV. törvény (továbbiakban: költségvetési törvény),
* az államháztartásról szóló 2011. évi CXCV. törvény (továbbiakban: Áht.),
* az államháztartásról szóló törvény végrehajtására kiadott 368/2011. (XII. 31.) kormányrendelet (továbbiakban: Ávr.),
* Magyarország gazdasági stabilitásáról szóló 2011. évi CXCIV. törvény (továbbiakban Gst.),
* az adósságot keletkeztető ügyletekhez történő hozzájárulás részletes szabályairól szóló 353/2011. (XII. 30.) kormányrendelet,
* Magyarország helyi önkormányzatairól szóló 2011. évi CLXXXIX. törvény (továbbiakban: Mötv.),
* a fővárosi önkormányzat és a kerületi önkormányzatok közötti forrásmegosztásról szóló 2006. évi CXXXIII. törvény (továbbiakban: Fmt.),
* a számvitelről szóló 2000. évi C. törvény (továbbiakban: Sztv.) és az államháztartás számviteléről szóló 4/2013. (I. 11.) Kormányrendelet (továbbiakban: Áhsz.),
* a Pénzügyminisztérium kapcsolódó rendeletei, költségvetési tervezési utasítása, valamint

a tervezési munka során további, vonatkozó jogszabályok - az adótörvények, a helyi adókról szóló törvény, a közbeszerzésről szóló törvény, a végrehajtást szabályozó kormányrendeletek - előírásait és azok változásait vettük figyelembe.

**II.**

**A 2024. évi költségvetési javaslat bevételi és kiadási főszámai,**

**az egyenleg bemutatása**

Budapest Főváros VII. kerület Erzsébetváros Önkormányzata 2024. évi javasolt költségvetési bevételi főösszege 27.323.902 ezer Ft, javasolt költségvetési kiadási főösszege 35.129.533 ezer Ft, a költségvetési egyenleg összege (-) 7.805.631 ezer Ft. Az önkormányzat irányítása alá tartozó intézmények és a Polgármesteri Hivatal javasolt finanszírozási előirányzata 9.686.554 ezer Ft.

A 2024. évi költségvetési rendelettervezet egyenlege tartalmát tekintve az Áht. 6. § (7) bekezdés a) pont aa), ab) és ac) alpontjai szerinti finanszírozási bevétel. A javaslat szerint a költségvetési maradvány tervezett összege 46.323 ezer Ft, valamint a lekötött bankbetétek visszavezetése 7.871.688 ezer Ft forrást biztosítanak részben megvalósítás alatt álló pályázatok, részben az áthúzódó és a 2024. évi működési és felhalmozási kiadások rendezéséhez.

**Erzsébetváros Önkormányzata 2024. évi költségvetési rendelettervezete a Mötv. 111. § (4) bekezdése szerinti működési hiányt nem tartalmaz.** **Erzsébetváros 2024. évi költségvetési javaslata hitel felvételével** **nem számol,** agazdálkodás végrehajtását saját forrásokból tervezi.

**III.**

**A fővárosi forrásmegosztásból való részesedés**

A Fővárosi Önkormányzat és a kerületi önkormányzatok között megosztandó bevételekből való részesedést, az eljárást és az arányokat az Fmt. szabályozza.

A Fővárosi Önkormányzatot és a kerületi önkormányzatokat osztottan megillető bevételek 2024. évi megosztásáról szóló fővárosi közgyűlési előterjesztés és rendelet-tervezet a vonatkozó jogszabályi előírás szerint a Fővárosi Önkormányzattól 2024. január 3-án érkezett meg Erzsébetváros Önkormányzatához.

A Pénzügyi és Kerületfejlesztési Bizottság 2024. január 9-én véleményezte az előterjesztést. A 3/2024. (I. 09.) számú elfogadó határozatot az Fmt. 5. § (1) bekezdése szerinti 15 napos határidőn belül a Polgármester megküldte Budapest Főváros Főpolgármestere részére.

A Fővárosi Közgyűlés a tárgyévre vonatkozó forrásmegosztási rendeletét a tárgyév január 31-én léptette hatályba.

* 1. **A törvényi szabályozás**

A Fővárosi Önkormányzat és a kerületi önkormányzatok közötti forrásmegosztást az Fmt. rendelkezései szabályozzák. A törvény meghatározza:

1. a forrásmegosztás rendszerébe tartozó valamennyi bevételt,
2. a megosztás alapját biztosító részesedési arányokat,
3. egyéb szabályokat.

A 2014. évi törvénymódosítás hatására a Fővárosi Önkormányzat által kivetett helyi adókból származó bevételen túl az ezekhez kapcsolódó bírságból és pótlékból beszedett bevételek is a megosztás részét képezik.

E mellett érvényesíti az azonos teherviselés elvét, azaz megosztja az adóbeszedés érdekében felmerülő költségeit is. Az adóbevétel eléréséhez szükséges kiadásokat a Fővárosi Önkormányzat 2024. évben 1.241.605 ezer Ft-tal tervezi, amelyből a megosztás elve alapján a kerületekhez tervez áthárítani 571.138 ezer Ft-ot (a kiadások 46 %-át).

A forrásmegosztási bevételek körébe tartozik az iparűzési adó és az idegenforgalmi adó. Az idegenforgalmi adó kerületi hatáskörben tartásáról döntött az I-XVI., a XIX-XX. és a XXIII. kerületek önkormányzata. Ezzel szemben a fővárosi rendelet-tervezet 2. melléklete alapján a Fővárosnak engedik át az adóbeszedés jogát a XVII-XVIII. és a XXI-XXII. kerületek önkormányzatai.

A törvény alapján a megosztott bevételekből a Fővárosi Önkormányzat részesedése 54%, míg a kerületek részesedése 46%.

* 1. **A forrásmegosztás bevételei**

**A kerületi önkormányzatokat megillető, megosztandó bevételek összege az előző évhez képest 27.165,4 millió Ft-tal, 11,7 %-kal nő.** A megosztható forrásokat jogcímenként és összegenként az alábbi táblázat adatai mutatják be:

**1. számú szövegközi táblázat (millió Ft-ban)**

|  |  |  |  |  |  |
| --- | --- | --- | --- | --- | --- |
| **Sor- szám** | **Megnevezés** | **2023.  (tervezett)** | **2024.  (tervezett)** | **Változás összege** | **Index (%) 2024/2023** |
| 1. | Idegenforgalmi adó | 15,6 | 12,4 | - 3,2 | 79,6 % |
| 2. | Iparűzési adó | 503 000,0 | 562 000,0 | 59 000,0 | 111,7 % |
| 3. | Helyi adóhoz kapcsolódóan kiszabott pótlék és bírságbevételek | 1 400,0 | 2 000,0 | 600,0 | 142,9 % |
|  | **Összesen (1+2+3)** | **504 415,6** | **564 012,4** | **59 596,8** | **111,8 %** |
|  | *Ebből:* |  |  |  |  |
| 4. | Kerületi önkormányzatok | 231 709,2 | 258 874,6 | 27 165,4 | 111,7 % |
| 5. | Fővárosi Önkormányzat | 272 706,4 | 305 137,8 | 32 431,4 | 111,9 % |

* 1. **A kerületi önkormányzatokat megillető megosztható források**

A fővárosi rendelet-tervezet alapján 2024. évre a megosztott bevételekből a kerületi önkormányzatokat összesen 258.874,6 millió Ft, a Fővárosi Önkormányzatot 305.137,8 millió Ft illeti meg. Az egyes kerületek részesedési arányait az Fmt. melléklete tartalmazza. Erzsébetváros Önkormányzata részesedési aránya 3,31902329%.

* 1. **Erzsébetváros részesedése a fővárosi forrásmegosztásból**

A Fővárosi Közgyűlés előterjesztése alapján **Budapest Főváros VII. kerület Erzsébetváros Önkormányzatát** 2024. évben **8.591.918 ezer Ft megosztott forrás illeti meg**. A bevétel teljes egészében az iparűzési adóból és a kapcsolódó pótlék és bírság bevételekből származik. Az Önkormányzat költségvetési pozícióját a mindenkori iparűzési adóbevétel döntően befolyásolja.

**IV.**

**2024. évi javasolt költségvetési bevételek**

**Önkormányzati működési bevételek**

Az önkormányzat 2024. évi működési bevételek előirányzatát 5.239.782 ezer Ft-ban (index: 111,62%) tervezzük a következő jogcímek szerint:

1. Szolgáltatások ellenértéke 2.618.845 ezer Ft,
2. Közvetített szolgáltatások ellenértéke 215.759 ezer Ft,
3. Tulajdonosi bevételek 528.184 ezer Ft,
4. Ellátási díjak 341.930 ezer Ft,
5. Kiszámlázott általános forgalmi adó 858.153 ezer Ft,
6. Általános forgalmi adók visszatérítése 60.000 ezer Ft,
7. Egyéb működési bevételek 616.911 ezer Ft.

A tervezett működési bevételek 49,98 %-át képezi a szolgáltatások ellenértéke, amely az önkormányzati tulajdonú bérlakások és nem lakás céljára szolgáló helyiségek bérbeadásából, hasznosításából, közterületi parkolási bevételekből, e mellett hirdetési díjakból, üdülők hasznosításából, egyéb kisebb tételekből származik.

A közvetített szolgáltatások (továbbszámlázandó költségek) bevételei rovathoz tartozik a közétkeztetés intézmények közötti továbbszámlázása, a Budapest Főváros Kormányhivatal VII. Kerületi Hivatala felé érvényesítendő, továbbszámlázható rezsiköltségek bevétele és néhány kisebb tétel.

A tulajdonosi bevételek a Garay téri piac és a Klauzál téri Vásárcsarnok üzlethelyiségeinek bérbeadásából, parkolóhely megváltási díjból és közterülethasználati díjból származnak.

Az Áht. és az Áhsz. előírását követve, a megalapozott költségvetési tervezés és gazdálkodás érdekében a működési bevételek tervezésekor is érvényesült az óvatosság elve: az érvényes szerződések, az ismert, előírt, várható bevételek, továbbá a tapasztalt fizetési hajlandóság, az elmaradt bevételek végrehajtásából teljesíthető összegek figyelembe vételével történt az előirányzatok meghatározása.

**Budapest Főváros VII. kerület Erzsébetváros Önkormányzata irányítása alá tartozó költségvetési intézmények** 2024. évre javasolt működési bevételeinek költségvetési főösszege 694.571 ezer Ft, amely az előző évhez képest 104.033 ezer Ft-tal (17,62 %) magasabb.

1. A Bischitz Johanna Integrált Humán Szolgáltató Központ tervezett működési bevétele 668.129 ezer Ft, az elmúlt időszakhoz képest 144.195 ezer Ft-os (27,52 %) növekedést mutat. Az ellátási díjak bevételi rovaton 318.088 ezer Ft-ot tervezett az intézmény. Ez az összeg 87.902 ezer Ft-tal (38,19 %-kal) magasabb az előző időszakhoz képest. A bevételek jövőbeni teljesülését az idősellátással összefüggő egyéb szolgáltatások, az iskolai oktatásban résztvevő gyermekek élelmezés igénybevételének alakulása nagymértékben befolyásolja. A bölcsődei élelmezés a VII. kerületi állandó lakhellyel rendelkező családok részére továbbra is térítésmentes, itt bevételt csak a más kerületekből járó gyermekek után lehet tervezni, ami csekély mértékű. A köznevelési intézmények vásárolt élelmezés kiadásait a Bischitz Johanna Integrált Humán Szolgáltató Központ továbbszámlázza az óvodák felé, mely bevétel a közvetített szolgáltatások ellenértéke rovaton jelenik meg az intézmény költségvetésében.
2. A köznevelési intézmények működési bevételének tervezett előirányzata az önkormányzat irányítása alá tartozó hét óvoda esetében 17.874 ezer Ft-ról 23.842 ezer Ft-ra módosult (133,39 %).

|  |  |  |  |  |
| --- | --- | --- | --- | --- |
| **Címszám** | **Intézmény megnevezése** | **Ellátottak száma (fő)** | | |
| **2023. év** | **2024. év** | **Változás** |
| 2101-21 | Erzsébetvárosi Kópévár Óvoda | 130 | 135 | +5 |
| 2101-22 | Erzsébetvárosi Nefelejcs Óvoda | 82 | 95 | +12 |
| 2101-23 | Erzsébetvárosi Brunszvik Teréz Óvoda | 81 | 82 | +1 |
| 2101-24 | Erzsébetvárosi Bóbita Óvoda | 98 | 99 | +1 |
| 2101-25 | Erzsébetvárosi Magonc Óvoda | 128 | 129 | +1 |
| 2101-26 | Erzsébetvárosi Dob Óvoda | 85 | 88 | +3 |
| 2101-27 | Erzsébetvárosi Csicsergő Óvoda | 103 | 106 | +3 |
|  | **Összesen** | **707** | **734** | **+27** |

A táblázat adatai alapján az óvodai étkezésben résztvevők száma 27 fővel növekedett a 2023-as költségvetési évhez képest.

|  |  |  |  |  |
| --- | --- | --- | --- | --- |
| **Címszám** | **Intézmény megnevezése** | **100%-os térítési díjat fizetők száma (fő)** | | |
| **2023. év** | **2024. év** | **Változás** |
| 2101-21 | Erzsébetvárosi Kópévár Óvoda | 25 | 26 | +1 |
| 2101-22 | Erzsébetvárosi Nefelejcs Óvoda | 17 | 26 | +9 |
| 2101-23 | Erzsébetvárosi Brunszvik Teréz Óvoda | 45 | 46 | +1 |
| 2101-24 | Erzsébetvárosi Bóbita Óvoda | 10 | 10 | 0 |
| 2101-25 | Erzsébetvárosi Magonc Óvoda | 95 | 93 | -2 |
| 2101-26 | Erzsébetvárosi Dob Óvoda | 20 | 23 | +3 |
| 2101-27 | Erzsébetvárosi Csicsergő Óvoda | 24 | 31 | +7 |
|  | **Összesen** | **236** | **255** | **+19** |

**Közhatalmi bevételek**

A közhatalmi bevételek javasolt előirányzata a 2023. évi 10.783.843 ezer Ft-ról 12.627.748 ezer Ft-ra nőtt (index:117,10 %). Ezen a jogcímen az alábbi bevételeket tervezzük:

1. a vagyoni típusú adók: ezen belül az építményadó és a telekadó,
2. a termékek és szolgáltatások adói (az értékesítési és forgalmi adók, egyéb áruhasználati adók): az iparűzési adó és az idegenforgalmi adó,
3. az egyéb közhatalmi bevételek.

a) A nyilvántartások alapján számított előírások, a becsült adózási hajlandóság és a behajtás várható eredménye határozza meg a tervezhető adóbevételek mértékét. Az építményadó várható teljesítését 2.300.000 ezer Ft-ban (115,00 %), a telekadót 10.000 ezer Ft-ban (50,00 %) tervezzük.

b) Az idegenforgalmi adóbevétel tendenciája - a koronavírus járvány jelentős visszaesésének következtében - ismét növekvő, tervezett előirányzata 1.600.000 ezer Ft (index: 160,00 %).

A Fővárosi Önkormányzat által beszedésre kerülő, az Fmt. alapján az Önkormányzatot osztottan megillető helyi iparűzési adó tervezett bevételét a III. fejezet ismerteti.

1. Az egyéb közhatalmi bevételek között kell tervezni és elszámolni a felügyeleti díjat, a jegyzői hatáskörben megállapított bírságokat, közlekedési szabályszegési bírságot. A 2024. évre tervezett előirányzat 125.830 ezer Ft. Felügyeleti díjból 20.000 ezer Ft, közlekedési szabályszegési bírságból 50.000 ezer Ft bevételt várunk. Erzsébetváros Rendészeti Igazgatósága kerékbilincselésből 46.130 ezer Ft bevételt tervez.

**Felhalmozási bevételek**

Ingatlanok, lakások, valamint nem lakáscélú helyiségek értékesítésének a 2024. évi tervszáma 5.330.513 ezer Ft (index: 96,92 %), mely összeg összhangban van az EVIN - Képviselő-testület által 2023. december 6-án elfogadott - 2024. évi üzleti tervével. A korábbi időszakban kedvezményesen, részletfizetéssel értékesített lakások törlesztő részleteiből 200.000 ezer Ft bevétellel számolunk.

**Önkormányzatok működési célú költségvetési támogatása**

A helyi önkormányzatok központi költségvetési támogatási rendszere a 2024. évben is az önkormányzati feladatellátáshoz igazodó, 2013-ban kialakított feladatalapú támogatási rendszerben történik.

A 2024. évi központi költségvetési törvény alapján Budapest Főváros VII. kerület Erzsébetváros Önkormányzata a helyi önkormányzatok működéséhez és ágazati feladatainak ellátásához mindösszesen 3.269.875 ezer Ft támogatásra jogosult. Az előző költségvetési évhez képest 988.029 ezer Ft-tal magasabb költségvetési támogatást biztosít a központi költségvetés. A növekedés fő oka a 2023. december 1-jétől hatályos minimálbér és a garantált bérminimumhoz, valamint az Új Pedagógus Életpálya törvényhez kapcsolódóan megemelt bértámogatások.

A 2021. évben bekövetkezett változás óta a szolidaritási hozzájárulás általános érvénnyel szolgálja a jövedelmi különbségek mérséklését. A 22.000 forint feletti egy lakosra jutó iparűzési adóerő-képességgel rendelkező önkormányzat az egy lakosra jutó iparűzési adóerő-képességétől függő mértékű szolidaritási hozzájárulást teljesít a központi költségvetésnek. A szolidaritási hozzájárulás alapja az önkormányzat iparűzési adóerő-képességet meghatározó adóalapja. A szolidaritási hozzájárulás 2.094.759 ezer Ft befizetési kötelezettséggel jár (ez 504.244 ezer Ft-tal meghaladja a 2023. évi összeget), teljesítése a nettó finanszírozás keretében történik.

Az összes állami támogatásból (3.269.875 ezer Ft) levonva a szolidaritási hozzájárulás összegét, megállapítható, hogy mindössze 1.175.116 ezer Ft állami támogatáshoz jut Erzsébetváros Önkormányzata, mely az előző évhez viszonyítva 116.216 ezer Ft csökkenést jelent.

A települési önkormányzatok működéséhez és ágazati feladataihoz kapcsolódó támogatásokra vonatkozó közös szabály, hogy az e jogcímeken nyújtott támogatások 2024. december 31-ig használhatók fel és elsősorban működési célokat szolgálnak. A támogatások felhalmozási bevételként eredeti előirányzatként akkor sem tervezhetők, ha valamely támogatás esetében az elszámolási szabályok lehetővé teszik a felhalmozási kiadások elszámolását, és a felhalmozási kiadások nem veszélyeztethetik a feladatokhoz kapcsolódó működtetési tevékenységeket, a feladat jogszabályokban rögzített paramétereknek megfelelő ellátásához szükséges működési kiadások teljesítését.

A központi költségvetési törvény 2. és 3. számú melléklete alapján a következő támogatási jogcímeken biztosított előirányzatokat tervezzük:

1. **A települési önkormányzatok működésének általános támogatása** 810.294 ezer Ft. Itt kell tervezni és elszámolni:
2. az önkormányzati hivatal működésének támogatását - az elismert hivatali létszám alapján – 656.517 ezer Ft-ban,
3. a zöldterület-gazdálkodás támogatását 5.426 ezer Ft-ban,
4. a közutak fenntartásának támogatását 13.315 ezer Ft-ban,
5. egyéb önkormányzati feladatok támogatását 135.036 ezer Ft-ban.
6. **A települési önkormányzatok egyes köznevelési feladatainak támogatása** 1.050.327 ezer Ft, amely az alábbi jogcímeken illeti meg az Önkormányzatot:
7. óvodaműködtetési támogatás 125.833 ezer Ft,
8. az óvodában foglalkoztatott pedagógusok átlagbéralapú támogatása 571.808 ezer Ft,
9. kiegészítő támogatás a pedagógusok és a pedagógus szakképzettséggel rendelkező segítők minősítéséből adódó többletkiadásokhoz 54.574 ezer Ft,
10. az óvodában foglalkoztatott pedagógusok nevelő munkáját közvetlenül segítők átlagbéralapú támogatása 298.112 ezer Ft.

Az előző költségvetési évhez viszonyítva 358.448 ezer Ft-tal növekedett a köznevelési támogatások összege, elsősorban az illetmények emelkedése következtében.

1. **A települési önkormányzatok szociális, gyermekjóléti és gyermekétkeztetési feladatainak támogatása** 1.353.901 ezer Ft, a következő jogcímek szerint:
2. egyes szociális és gyermekjóléti feladatok támogatása 302.715 ezer Ft,
3. bölcsőde, mini bölcsőde támogatása 503.767 ezer Ft,
4. a települési önkormányzatok által biztosított egyes szociális szakosított ellátások, valamint a gyermekek átmeneti gondozásával kapcsolatos feladatok támogatása 259.798 ezer Ft,
5. a települési önkormányzatok gyermekétkeztetési feladatainak támogatása 287.621 ezer Ft.

A 2023. évi költségvetési évvel összehasonlítva 231.452 ezer Ft-tal több támogatást biztosít a központi költségvetés.

1. **A települési önkormányzatok kulturális feladatainak támogatása jogcímen**27.393 ezer Ft bevételt tervezünk. A támogatás teljes összege a fővárosi kerületi önkormányzatok közművelődési feladatellátásának finanszírozását szolgálja.

2023. évtől a „települési önkormányzatok kulturális feladatainak bérjellegű támogatása” kiegészítő támogatást az önkormányzat a nettó finanszírozás keretében kapja, míg korábban ez a támogatás közvetlenül a közművelődési feladatokat ellátó ERöMŰVHÁZ Nonprofit Kft. számlájára folyt be. A támogatás összege 27.961 ezer Ft.

Az előterjesztés 2. számú melléklete részletesen bemutatja a központi támogatások jogcímeit és összegét.

**Egyéb működési célú támogatások bevételei államháztartáson belülről**

Az államháztartáson belülről származó egyéb működési célú támogatás 2024. évi javasolt előirányzata 502.837 ezer Ft (az előző időszak 89,54 %-a). A bevétel 2024-ben teljes egészében a Bischitz Johanna Integrált Humán Szolgáltató Központ bevételét képezi, a Nemzeti Egészségbiztosítási Alapkezelővel megkötött szerződés alapján az egészségügyi ellátás, továbbá a házi szakápolás szolgáltatás feladatok ellátását biztosítja. A bevételcsökkenésből 57.788 ezer Ft a területi védőnői feladatok 2023. július 1-jétől történő átadása miatt következett be.

**Felhalmozási célú visszatérítendő támogatások, kölcsönök visszatérülése**

**államháztartáson kívülről**

E jogcímen a társasházak felújításához, gázvezeték felújításához, a társasházak teherhordó épületszerkezeteinek és épületgépészeti rendszereinek rendeltetését gátló javító munkáihoz, egyéb célokra nyújtott kölcsönök, továbbá a munkáltatói kölcsön törlesztéséből befolyó bevételek tervezett előirányzata 123.032 ezer Ft (index: 92,05 %).

A kölcsönök visszatérülését az előterjesztés 3. számú melléklete részletesen bemutatja.

**Finanszírozási bevételek**

A 2024. évi költségvetési rendelet-tervezetben 46.323 ezer Ft (index: 192,08 %) költségvetési maradvány, valamint 7.871.688 ezer Ft (index: 90,75 %) lekötött bankbetétek megszüntetéséből várható bevétel igénybevételét tervezzük, amely összegek fedezetül szolgálnak a 2023. évről áthúzódó kötelezettségek, a szolidaritási hozzájárulási adó és egyéb 2024. évi kiadások teljesítéséhez, pályázatok megvalósításához.

A költségvetési maradvány és a lekötött bankbetétek tervezett felhasználását a rendelet-tervezet 22. számú melléklete mutatja be.

**Központi, irányító szervi támogatás**

Az Önkormányzat által ellátott kötelező köznevelési, szociális, egészségügyi és egyéb feladatok, valamint a lakossági igények alapján, az állampolgárok magasabb színvonalon történő ellátását biztosító önként vállalt feladatok végrehajtása részben az önkormányzat irányítása alá tartozó intézményekben történik. Az irányító szervtől kapott működési költségvetési támogatás biztosítja az intézményrendszer működését, a szakmai tevékenységek finanszírozását.

Az Önkormányzat a költségvetési intézmények és a Polgármesteri Hivatal működtetéséhez, szakmai feladataihoz nyújt irányító szervi támogatást, amelynek javasolt előirányzata 2024. évben 9.738.619 ezer Ft (index: 112,31 %).

**V.**

**Erzsébetváros Önkormányzata**

**2024. évi javasolt kiadások**

**Működési kiadások**

* + - 1. **Budapest Főváros VII. kerület Erzsébetváros Önkormányzata irányítása alá tartozó költségvetési intézmények** 2024. évre javasolt működési kiadásainak költségvetési főösszege 7.384.094 ezer Ft, amely az előző évhez képest 795.632 ezer Ft-tal (12,08 %) magasabb.

A kiemelt előirányzati rovatokat vizsgálva növekedést **a személyi juttatások, a munkaadókat terhelő járulékok és a dologi kiadások rovaton is tervezünk.** A személyi juttatások esetében a változástdöntően a központi (minimálbér és garantált bérminimum, pedagógusok illetményének emelése) és a helyi bérintézkedések (cafeteria támogatás, bérfejlesztés), továbbá a soros előlépések tervbevétele okozzák.

A fentiek hatására az intézmények költségvetésében a személyi juttatások előirányzata 742.220 ezer Ft-tal (20,31 %) növekszik, így a tervezett összes kiadás 4.397.249 ezer Ft. A munkaadókat terhelő járulékok és szociális hozzájárulási adó jogcímen 629.352 ezer Ft kiadást tervezünk, ami 124.796 ezer Ft-tal (24,73 %) haladja meg az előző évi tervszámot.

Az intézmények 2024. évi **személyi juttatások, munkaadókat terhelő járulékok és szociális hozzájárulási adó** előirányzatainak kialakításánál a 2023. évi eredeti előirányzatból kiindulva az alábbi tényezőket tartalmazza a javasolt költségvetés:

* jogszabály alapján a területi védőnői feladatok 12 álláshellyel 2023. július 1-jétől átadásra kerültek az állami fenntartású szolgáltató részére,
* a Bischitz Johanna Integrált Humán Szolgáltató Központ 12 fő konyhai dolgozót vett állományba a korábbi közétkeztetést biztosító szolgáltatótól 2024. január 1-jétől,
* a Bischitz Johanna Integrált Humán Szolgáltató Központ 2023. évi bérfejlesztése 299.921 ezer Ft növekedést jelent a személyi juttatások esetében és 38.990 ezer Ft többlet kiadást a munkaadókat terhelő járulékok és szociális hozzájárulási adó összegében,
* a köznevelési intézmények esetében az új pedagógus törvény és a 2023. december 1-jei minimálbér és garantált bérminimum emelés hatása 190.253 ezer Ft növekményt jelent a személyi kiadásoknál és 24.732 ezer Ft növekedést a munkaadókat terhelő járulékok és szociális hozzájárulási adó összegében,
* a kerületi minőségi bérpótlék 10.725 ezer Ft, az összeg tartalmazza a munkaadókat terhelő járulékok és szociális hozzájárulási adó összegét is,
* Erzsébetváros Rendészeti Igazgatósága bérfejlesztésének keretösszege 41.372 ezer Ft,
* a korábbi évekhez hasonlóan az óvodák és a Bischitz Johanna Integrált Humán Szolgáltató Központ költségvetésében a közalkalmazottak részére havi 30.000 Ft/fő úgynevezett Erzsébetvárosi pótlékot is tartalmaz a javasolt előirányzat,
* a költségvetési törvény 63. § (2) bekezdése alapján járó 2%-os kereset-kiegészítés az előző évhez viszonyítva 12.596 ezer Ft-tal magasabb. A kereset-kiegészítés 43.680 ezer Ft összege a Bischitz Johanna Integrált Humán Szolgáltató Központ költségvetésében került megtervezésre,
* az intézmények vonatkozásában 2024. évben a tervezett jubileumi jutalom összege - a munkaadókat terhelő járulékok és szociális hozzájárulási adó összegeit is figyelembe véve - 38.623 ezer Ft. A Bischitz Johanna Integrált Humán Szolgáltató Központ esetében 28.261 ezer Ft, a köznevelési intézményeknél 6.271 ezer Ft, az Erzsébetváros Rendészeti Igazgatóságánál 4.091 ezer Ft kifizetése várható,
* a cafeteria juttatás éves bruttó 200 ezer Ft/fő összegben kerül tervezésre, a köznevelési intézményekben dolgozók részére ez 41.400 ezer Ft, a Bischitz Johanna Integrált Humán Szolgáltató Központ munkatársai részére 70.400 ezer Ft előirányzatot jelent,
* Erzsébetváros Rendészeti Igazgatósága éjszakai munkavégzésre 28.250 ezer Ft, valamint cafeteria juttatásra 18.900 ezer Ft kifizetését tervezi.

A **dologi kiadások** összege 2.354.993 ezer Ft, ez az összeg az előző évihez képest 68.884 ezer Ft-tal (2,84 %) kisebb. A csökkenés elsősorban az egy évvel ezelőtti kiugróan magas energia árak normalizálódásából adódik. Ez a csökkenés fedezi az egyéb beszerzések inflációs áremelkedését és az egyszeri beszerzéseket.

**A Dologi kiadások** előirányzatainak kialakításánál az alábbi főbb tényezőket vettük figyelembe:

* a vásárolt élelmezés, élelmiszer-beszerzés az előző költségvetési évhez viszonyítva mindösszesen 294.115 ezer Ft-tal emelkedik, összesen 955.634 ezer Ft. A növekedés oka, hogy az új szolgáltató 2024. január 1-től érvényes - szociális ágazatban és iskolai közétkeztetésben alkalmazott - árai jelentősen magasabbak a korábbi szolgáltató tavalyi évben alkalmazott árainál,
* az óvodák költségvetésében dologi kiadások jogcímen 493.246 ezer Ft került megtervezésre, melyek között szerepel a gáz- és villamosenergia kiadás 95.459 ezer Ft, buszbérlés kiránduláshoz 9.900 ezer Ft, gyermekprogramok 5.800 ezer Ft, továbbképzések és szakmai előadások 8.900 ezer Ft, fák metszése 2.800 ezer Ft, rajzkiállítás 1.400 ezer Ft, sportnap 900 ezer Ft, SNI-s fejlesztőeszközök beszerzése 580 ezer Ft összegben,
* a Bischitz Johanna Integrált Humán Szolgáltató Központnál a dologi kiadások tervezett összege 1.665.509 ezer Ft. Ide sorolandó például a közműdíjak igénye 183.330 ezer Ft, különféle rendezvények (mozgásprogramok, idősek hónapja, nyugdíjas rendezvénysorozat) 16.500 ezer Ft, a szociális taxi szolgáltatás rászorulók részére 7.000 ezer Ft, közbeszerzéssel kapcsolatos kiadások 8.000 ezer Ft, marketing, weboldal fejlesztés, hirdetés 6.000 ezer Ft, bölcsődei játékok beszerzése 8.000 ezer Ft összegben,
* Erzsébetváros Rendészeti Igazgatósága dologi kiadásainak tervezett összege 196.238 ezer Ft, ebből villamosenergia szolgáltatás 14.243 ezer Ft, térfigyelő kamerarendszer karbantartása 18.733 ezer Ft, Közterület Rendszer működtetése 38.334 ezer Ft, Megoldásvonal (CRM rendszer) 8.000 ezer Ft, gépjárművezetői képzés 1.990 ezer Ft, tolmácsolás 5.500 ezer Ft.

Az ellátottak pénzbeli juttatása 2.500 ezer Ft előirányzatát az előző költségvetési évi teljesítése alapján tervezzük (index: 50,00 %).

* + - 1. A **Polgármesteri Hivatal** 2024. évi javasolt működési költségvetése 3.285.898 ezer Ft, az előző évhez viszonyítva 255.019 ezer Ft (8,41 %) növekedést mutat.

A költségvetésben tervezett létszám-előirányzat a tavalyival egyezően 195,0 fő. A személyi juttatások előirányzata elsősorban a 2024. évi tervezett bérfejlesztés miatt növekszik. A rendelettervezet a 2024. évben változatlanul 60.000 Ft illetményalappal számol.

A dologi kiadások előirányzatánál 20,32 % csökkenés a közüzemi díjak árainak jelentős csökkenéséből, valamint a takarékos felhasználásból adódik. Ez fedezetül szolgál az egyéb kiadásoknál jelentkező inflációs hatásnak.

A működési kiadásokon belül: a személyi juttatások előirányzata 2.353.676 ezer Ft, a munkaadókat terhelő járulékok és szociális hozzájárulási adó 296.524 ezer Ft, a dologi kiadások előirányzata 635.698 ezer Ft.

* + - 1. **Erzsébetváros Önkormányzata** 2024. évre javasolt dologi kiadások előirányzata 8.883.101 ezer Ft (index: 105,04 %), 426.587 ezer Ft-tal több a 2023. évinél.

**A kiemelt fontosságú területek közül a parkosítás feladatra** javasolt előirányzat 566.535 ezer Ft (index: 84,23 %). A forrás biztosítja a zöldterületek ápolását, karbantartását, továbbá a kerület egészében - az arra alkalmas területeken - növényzet telepítését. 2023-ban itt került tervezésre 230.000 ezer Ft összegben új fák ültetése, ami 2024-ben a kerület több helyszínén megvalósítandó zöldfelület fejlesztések keretében jelenik meg a rendelettervezetben.

**Nagy hangsúllyal szerepel a költségvetésben a környezet-egészségügyi feladat, vagyis a közterületek, az utcák, terek takarítási feladata.** A javasolt előirányzat 1.168.543 ezer Ft (index: 107,79 %), amely fedezetet nyújt a közterületek takarításán túl a mobil és közterületi illemhelyek üzemeltetéséhez, hulladékgyűjtő konténerek beszerzéséhez, graffiti mentesítéshez és a kutyafuttatók karbantartásához is.

**Vagyongazdálkodási és vagyonhasznosítási területen**

* lakások és helyiségek bérbeadásának, elidegenítésének feladataira 761.150 ezer Ft-ot (index: 112,13 %),
* a Garay téri piac üzemeltetésére 117.085 ezer Ft-ot (index: 69,77%),
* a Klauzál téri Csarnok üzemeltetésére 326.129 ezer Ft-ot (index: 128,15 %),
* önkormányzati épületek, lakások, helyiségek kezelésére, üzemeltetésére 896.009 ezer Ft-ot (index: 100,60 %),
* önkormányzati tulajdonú lakások és helyiségek közös költségére 1.101.090 ezer Ft-ot (index: 110,00 %),
* parkolás üzemeltetési feladatokra a rendszer működtetésére 1.462.651 ezer Ft-ot (index: 105,25 %), valamint Budapest Főváros Önkormányzatával történő elszámolásra 40.657 ezer Ft-ot (index: 99,42 %) tervezünk.

Az önkormányzat évek óta elkötelezett a környezet- és természetvédelem területén. A **Környezet- és természetvédelmi feladatok** cím 2024. évi javasolt kiadási előirányzata 65.512 ezer Ft (index: 84,72%). Itt tervezzük többek között az elektromos töltőállomások üzemeltetését, veszélyes hulladékok gyűjtését, zöld rendezvények szervezését, környezeti nevelés programot, kerékpározás és közösségi autóhasználat népszerűsítését, energiahatékonysági programot. Új feladat a forgalomcsillapítási koncepció Középső- és Külső-Erzsébetvárosban lakosság bevonásával, a környezetvédelmi program megalkotása, a Hernád utca 42. szám alatti gyermekmobilitási installáció.

Erzsébetváros Önkormányzata továbbra is segíti **az óvodásokat és a közoktatási intézmények tanulóit.** Az óvodás- és iskoláskorú gyermekek részére óvoda- és iskolakezdési csomagot, az óvodások részére ingyenes színházlátogatást, valamint a napi étkeztetés kiegészítésére friss zöldség- és gyümölcs ellátást biztosítunk. A Fővárosi Állat- és Növénykert belépőjegyeinek kedvezményes megvásárlásához 9.000 ezer Ft-tal kívánunk hozzájárulni.

A közművelődési feladatokat ellátó nonprofit gazdasági társaság működési kiadásaira, programok szervezésére 367.931 (index: 90,96 %) ezer Ft előirányzat szerepel a rendelettervezetben. A Csányi utca 5. szám alatti Erzsébetvárosi Zsidó Történeti Tár működtetése 2023. szeptember 1-jétől kikerült a gazdasági társaság feladatai közül, s átadásra került az Erzsébetvárosi Zsidó Örökségért Alapítvány részére.

Erzsébetváros Önkormányzata az elmúlt évtizedek gyakorlata alapján az egyes szociális, gyermekvédelmi jellegű feladatok működtetését alapítványokkal, karitatív szervezetekkel megkötött ellátási szerződések alapján biztosítja. A 2024. évi feladatellátás érdekében 40.672 ezer Ft előirányzatot javasolunk:

* Golgota Keresztény Gyülekezet: nappali melegedő feladatok ellátása, továbbá a hideg időjárás miatt kialakult krízishelyzet kezelése,
* Küldetés Egyesület, fogyatékos személyek nappali ellátása,
* Menhely Alapítvány: utcai szociális munka, Úton program és Pályamódosító program,
* S.O.S. Krízis Alapítvány: krízisközpont szolgáltatás,
* Magyar Vöröskereszt: családok átmeneti otthona,
* Lámpás’92 Közhasznú Alapítvány: családok átmeneti otthona.

Különféle rendezvények lebonyolítására, stratégiai feladatokra, lakossági tájékoztatásra, társadalmi párbeszéd projektre 357.491 ezer Ft előirányzatot tartalmaz az előterjesztés.

Sport feladatok keretében a VI-VII. kerületi közös futónap megrendezésére 3.000 ezer Ft került megtervezésre.

Erzsébetváros Önkormányzata tradicionális önkormányzati feladatait tételesen a következő mellékletek mutatják be:

* a rendelettervezet 7. számú melléklete - Városüzemeltetési feladatok,
* a rendelettervezet 8. számú melléklete - Környezet- és természetvédelmi feladatok,
* a rendelettervezet 9. számú melléklete - Vagyongazdálkodási feladatok,
* a rendelettervezet 10. számú melléklete - Vagyonhasznosítási feladatok,
* a rendelettervezet 11. számú melléklete - Ellátottak pénzbeli juttatásai - szociális támogatások, ellátások,
* a rendelettervezet 12. számú melléklete - Oktatási, közművelődési és egyéb feladatok,
* a rendelettervezet 13. számú melléklete - Sportfeladatok
* a rendelettervezet 14. számú melléklete - Rendezvények, stratégiai feladatok.

**Egyéb működési célú támogatások államháztartáson kívülre,**

**működési célú visszatérítendő támogatások, kölcsönök nyújtása államháztartáson kívülre**

Az egyéb működési célú támogatások államháztartáson kívülre 2024. évi tervezett előirányzata 763.216 ezer Ft (index: 284,93 %). A növekedés elsődleges oka néhány olyan feladat, melyek a tavalyi eredeti előirányzatok között nem szerepeltek:

* az erzsébetvárosi lakosok egyes csoportjai részére juttatandó vásárlási utalvány összege 270.000 ezer Ft,
* az Erzsébetvárosi Zsidó Történeti Tár működtetésének támogatása 126.000 ezer Ft,
* A Képviselő-testület határozata alapján a teraszok, filmforgatások után nyújtott támogatás a társasházak részére 36.000 ezer Ft.

Itt tervezzük a társasházak növényesítési pályázata és a „Tiszta utca, rendes ház” pályázat kiadásait 17.423 ezer Ft-ban. Az Erzsébetvárosi ifjú-, idős- és nagykorú polgár köszöntése címen tervezett kiadási előirányzat 40.000 ezer Ft, a kapcsolódó járulékok kiadása 13.216 ezer Ft. Különböző kulturális szervezetek és kulturális programok támogatására 163.110 ezer Ft kiadást tervezünk, ezen belül az Örkény István Színház támogatására 70.000 ezer Ft-ot. Karitatív szervezetekkel megkötött ellátási szerződésekre és egyedi támogatásokra a 2024. évi feladatellátás érdekében 13.000 ezer Ft előirányzatot javasolunk. A lakosok részére elektromos ajtóék beszerzésére 600 ezer Ft keret áll rendelkezésre.

Az oktatási, közművelődési és egyéb feladatok jogcímen tervezzük 14.500 ezer Ft összeggel a közművelődési és kulturális megállapodások kiadásait a Bihari János Kulturális Egyesület és a Bethlen téri Színház működési támogatása céljából. Iskolai alapítványok programtámogatásának pályázatára 15.000 ezer Ft-ot, az Erzsébetvárosi Ötvös Mesterségtörténeti Gyűjtemény támogatására 3.500 ezer Ft-ot, civil közösségi központ működtetésére 5.000 ezer Ft-ot tervezünk felhasználni.

A kerületi sportfeladatok között 2.000 ezer Ft összegben szerepel a kerületi sportrendezvények támogatása, 1.000 ezer Ft összegben a parasportolók, valamint 1.000 ezer Ft összegben a Baross Gábor Általános Iskola Tanulóiért Alapítvány támogatásának lehetősége.

2020. évben indult a Karinthy Frigyes Ösztöndíj, amelyre rendelet alapján a kerületben lakó középiskolás diákok nyújthatnak be pályázatot. A tervezett keretösszeg 13.500 ezer Ft.

2022-ben indult a fiatalok tanórán kívüli sport és művészeti foglalkozásainak támogatása, erre 4.000 ezer Ft áll rendelkezésre.

Az Akácfa Udvar Kft. működési kiadásainak biztosítására 6.072 ezer Ft előirányzat szerepel a rendelettervezetben.

Az egyéb működési célú támogatások államháztartáson kívülre kiadásokat a rendelettervezet 15. számú melléklete részletesen bemutatja.

A további működési támogatások előirányzatainak felhasználásáról a Képviselő-testület felhatalmazása alapján a Művelődési, Kulturális és Szociális Bizottság hozza meg a döntést. A civil szervezetek és egyházak támogatása, nemzetiségi önkormányzatok kulturális kerete, irodalmi ösztöndíj, egészségügyi alapellátás szolgáltatóinak támogatása, Kultúrnegyed Katalizátor, táboroztatás, valamint sajátos nevelési igényű, beilleszkedési, tanulási, magatartási zavarral küzdő gyermeket nevelő családok támogatása, esélyegyenlőséget előmozdító tevékenységek támogatása előirányzatai a „7302 Központilag kezelt közművelődési, oktatási, egészségügyi és szociális pályázatok és feladatok” és a „7303 Központilag kezelt gyermekeket, családokat és esélyteremtést támogató pályázatok” céltartalék címen szerepelnek 109.200 ezer Ft összegben.

**Egyéb működési célú támogatások államháztartáson belülre**

A rendelettervezet az e rovaton elszámolandó 2024. évi feladatokra 77.500 ezer Ft (index: 104,73%) keretet tartalmaz:

1. a Budapesti Rendőr-főkapitányság részére a térfigyelő-rendszer működtetésével, a járőrszolgálat biztosításával összefüggő támogatásra összesen 76.000 ezer Ft,
2. a BURSA Hungarica Felsőoktatási Ösztöndíj támogatására 1.500 ezer Ft kiadással számolunk.

Az egyéb működési célú támogatások államháztartáson belülre kiadások tételes felsorolását a rendelettervezet 16. számú melléklete mutatja be.

**Egyéb felhalmozási célú támogatások államháztartáson kívülre,**

**felhalmozási célú visszatérítendő támogatások, kölcsönök nyújtása államháztartáson kívülre**

A felhalmozási célú vissza nem térítendő támogatások tervezett előirányzata - tartalékok nélkül – 163.498 ezer Ft, a visszatérítendő támogatások, kölcsönök nyújtása államháztartáson kívülre jogcím javasolt előirányzata 362.863 ezer Ft. Ide tartoznak a 2021., 2022. és 2023. évek bizottsági döntései alapján nyújtandó társasházi és lakossági pályázati támogatások, rendkívüli társasházi támogatások és a célbefizetések.

A társasházak és magánszemélyek részére nyújtandó felhalmozási célú vissza nem térítendő támogatások összege 118.093 ezer Ft, az alábbi megbontás szerint:

magánszemélyek részére:

1. nyílászáró-csere pályázati támogatás 74.893 ezer Ft,
2. szénmonoxid érzékelő pályázat 2.381 ezer Ft,
3. fiatalok egyéni közlekedésének támogatására - kerékpár,

roller beszerzés céljából 1.500 ezer Ft,

társasházak részére:

1. társasházak teherhordó épületszerkezeteinek

és épületgépészeti rendszereinek rendeltetését

gátló javító munkái felújítási pályázata 1.200 ezer Ft,

1. társasházak felújítási pályázata 12.107 ezer Ft,
2. rendkívüli társasházi támogatások 17.952 ezer Ft,
3. magasnyomású mosóberendezések beszerzése pályázat 360 ezer Ft,
4. kerékpártárolók kialakítása pályázat 6.486 ezer Ft,
5. kapufigyelő rendszer kialakítása pályázat 1.214 ezer Ft.

A Társasházak rendes gazdálkodási körét meghaladó kiadások (a közös tulajdonban lévő épület, épületrész bővítésével, átalakításával vagy közös tulajdonba kerülő új épület, épületrész, illetőleg épület-berendezés létesítésével járó kiadások), vagyis a célbefizetések teljesítéséhez szükséges fedezet 2024. évi javasolt előirányzata 42.482 ezer Ft.

A felhalmozási célú visszatérítendő támogatások, kölcsönök nyújtása államháztartáson kívülre 2024. évi javasolt előirányzata 362.863 ezer Ft, ebből

1. általános társasház felújítási pályázat 2021. év 4.107 ezer Ft,
2. általános társasház felújítási pályázat 2022. év 38.163 ezer Ft,
3. általános társasház felújítási pályázat 2023. év 270.425 ezer Ft,
4. társasházak teherhordó épületszerkezeteinek és

épületgépészeti rendszereinek rendeltetését gátló

javító munkáinak felújítási pályázata 2021. év 1.800 ezer Ft,

1. rendkívüli társasházi támogatások 33.000 ezer Ft,
2. energiahatékonysági és klímavédelmi pályázat 2023. év 8.368 ezer Ft.

A felsorolt jogcímeken túl, további 7.000 ezer Ft-ot tervezünk a dolgozói lakásvásárláshoz, építéshez támogatás és kölcsön nyújtása jogcímen.

A rendelettervezet 17. számú melléklete feladatonként tartalmazza a javasolt előirányzatokat.

**Egyéb felhalmozási célú támogatások államháztartáson belülre**

Az egyéb felhalmozási célú támogatások államháztartáson belülre rovat javasolt előirányzata 12.000 ezer Ft, amely benyújtott igény alapján a Budapesti Rendőr-főkapitányság anyagi-technikai jellegű fejlesztéseihez, ujj- és tenyérlenyomat olvasó szkenner, valamint hordozható anyag analizátor beszerzéséhez biztosít támogatást.

A rendelettervezet 17. számú melléklete tartalmazza a javasolt előirányzatot.

**Ellátottak pénzbeli juttatásai**

Az Önkormányzat által folyósított szociális támogatások, ellátások 2024. évi tervezett előirányzata 240.000 ezer Ft (index: 126,26 %). Ebből a rendszeres szociális pénzbeli ellátásokra 70.000 ezer Ft, az eseti pénzbeli szociális ellátásokra 170.000 ezer Ft keret áll rendelkezésre.

A Képviselő-testület az önkormányzat által nyújtott szociális támogatásokra vonatkozó szabályokat 2022-ben átfogóan módosította: megemelte az egyes támogatásokra vonatkozó jövedelemhatárokat, a szabályozás összhangba került a gazdasági, társadalmi folyamatokkal, s ezeknek megfelelően sor került néhány támogatási forma kivezetésére, összevonására, míg új segélyezési forma is megjelent. 2024. évtől további új segélyt tervezünk bevezetni: az ápolási díjat kiegészítő támogatást, melynek előirányzata 13.500 ezer Ft.

Az ellátási rendszer átalakítását követően a Szoctv. 48. §-a alapján fizetendő köztemetés (tervezett kifizetés 26.000 ezer Ft) jogcímen kívül valamennyi ellátás az Önkormányzat helyi rendelete alapján, az abban meghatározott jogcímeken és feltételek fennállása esetén juttatható települési támogatás.

Változatlanul tervezzük a szünidei napközis tábort és a táborozási támogatást 16.800 ezer Ft, valamint a babaváró programot 3.000 ezer Ft összegben.

A szociális támogatások, különféle ellátások, egyéb szociális feladatok részletezését a rendelettervezet 11. számú melléklete mutatja be.

**Felújítások**

Erzsébetváros Önkormányzata felújítási feladatainak 2024. évi javasolt előirányzata 6.845.870 ezer Ft. Az előző évhez viszonyítva 23,77 %-kal növekszik az e feladatokra rendelkezésre álló keret. A tervezett felújítási kiadásokat a költségvetés kiadási főösszegéhez viszonyítva, az arány 15,22 %. A rendelettervezetben szerepeltetett feladatok megoszlása a következő:

1. intézmények felújítása 243.486 ezer Ft,
2. Polgármesteri Hivatal felújítása 127.790 ezer Ft,
3. önkormányzati felújítások 6.305.957 ezer Ft,
4. pályázatok felújítási feladatai 168.637 ezer Ft.
5. Az intézmények felújításai:

A Bischitz Johanna Integrált Humán Szolgáltató Központnál:

* 2023. évről áthúzódó felújítások 28.931 ezer Ft,
* Peterdy u. 16. szám alatti idősotthonban VI. emeleti mosoda felújítása 35.000 ezer Ft, lift teljeskörű felújítása 9.691 ezer Ft, tűzátjelzőrendzser felújítása, korszerűsítése 6.345 ezer Ft,
* Dózsa György út 46. idősek bentlakásos intézményében teraszburkolatok cseréje 24.434 ezer Ft, lift teljeskörű felújítása 11.406 ezer Ft, tűzátjelző rendszer felújítása 3.479 ezer Ft,

mindösszesen 119.286 ezer Ft.

Az Erzsébetvárosi Kópévár Óvodában teraszburkolat, járólap cseréje, javítása 4.000 ezer Ft, Murányi utcai épület utca fronti lábazat felújítása (díszburkolat) 2.000 ezer Ft, pincelejáró csere 1.700 ezer Ft.

Az Erzsébetvárosi Nefelejcs Óvodában tetőfelújítás részlegesen 5.000 ezer Ft.

Az Erzsébetvárosi Brunszvik Teréz Óvodában konyha, folyosó, mosdó burkolat cseréje 3.500 ezer Ft.

Az Erzsébetvárosi Bóbita Óvodában iroda parkettájának, vizesblokkjának felújítása 1.000 ezer Ft, udvar teljes körű felújítása 70.000 ezer Ft.

Az Erzsébetvárosi Magonc Óvodában teljes tetőszigetelés felújítás 22.000 ezer Ft.

Az Erzsébetvárosi Csicsergő Óvodában teljes tetőszigetelés felújítás 15.000 ezer Ft.

1. A Polgármesteri Hivatal felújítási előirányzata összesen 127.790 ezer Ft (index: 250,57 %), ebből:

* Szerverpark felújítás, bővítés 15.000 ezer Ft,
* Telefonközpont felújítás, licence beszerzés 15.000 ezer Ft,
* Erzsébet körút 6. lift korszerűsítés 5.715 ezer Ft, csapadékvíz levezetés cseréje 8.890 ezer Ft, kapcsolószekrény felújítása 15.240 ezer Ft, hűtéskorszerűsítés 6.350 ezer Ft, aszfaltos raktár átépítése 6.985 ezer Ft, félemeleti helységcsoport felújítása 15.240 ezer Ft, belső, udvari nyílászárók üvegfelületeinek cseréje thermo üvegre 15.240 ezer Ft, kerékpártároló kialakítása 5.080 ezer Ft,
* Garay utca 5. tűzjelző berendezés korszerűsítése 5.080 ezer Ft,
* Erzsébet körút 6., Garay utca 5. díszkivilágítás korszerűsítése 5.080 ezer Ft, födémszigetelés 8.890 ezer Ft.

1. Az önkormányzati felújítások feladatainak 2024. évi javasolt előirányzata 6.305.957 ezer Ft, melyből:

* Zöldterülettel kapcsolatos fejlesztések a Jövő7 keretében:
* Klauzál tér felújítása 867.000 ezer Ft,
* Kéthly Anna tér zöldfelület fejlesztés kivitelezése 63.500 ezer Ft,
* Almássy utca zöldfelület fejlesztés kivitelezése 190.500 ezer Ft,
* Nefelejcs utca zöldfelület fejlesztés kivitelezése 88.900 ezer Ft,
* Jósika utca zöldfelület fejlesztés kivitelezése 317.500 ezer Ft,
* Dembinszky utca zöldfelület fejlesztés kivitelezése 381.000 ezer Ft,
* zöldfelület fejlesztés terveztetése 6.350 ezer Ft,
* Útfelújítások, humanizálás 340.900 ezer Ft,
* önkormányzati tulajdonú lakások felújítása, komfortosítása 318.882 ezer Ft,
* önkormányzati tulajdonú lakások felújítása, 2024. évi keretösszeg 280.000 ezer Ft,
* önkormányzati tulajdonú lakóingatlanok felújítása, korszerűsítése 1.460.898 ezer Ft,
* 100%-ban önkormányzati tulajdonú lakóingatlanok komplex korszerűsítése II. ütem 800.000 ezer Ft,
* önkormányzati tulajdonú ingatlanokban kisebb felújítási, átalakítási munkák 150.000 ezer Ft,
* egyéb felújítások.

A felújítások tételes felsorolását a rendelettervezet 18. számú melléklete tartalmazza.

**Beruházások**

Erzsébetváros Önkormányzata 2024. évi javasolt beruházási előirányzata 880.632 ezer Ft, amely a költségvetés kiadási főösszegét tekintve, annak 1,96 %-a. Beruházási célok szerint csoportosítva, a következő feladatokat tervezzük:

1. intézményi beruházások 150.856 ezer Ft,
2. Polgármesteri Hivatal beruházásai 156.970 ezer Ft,
3. Önkormányzati beruházások 489.583 ezer Ft,
4. pályázatok beruházási feladatai 83.223 ezer Ft.
5. **Az intézményi beruházások** különféle berendezési tárgyak, informatikai eszközök, konyhatechniaki gépek, játékok, kazánok, klima berendezés, rendszámfeismerő rendszer, egyéb kis értékű tárgyi eszközök beszerzésére, pótlására, továbbá az épületekben kisebb fejlesztésekre vonatkoznak.

Az intézmények beruházási feladataira

* a Bischitz Johanna Integrált Humán Szolgáltató Központ részére 132.369 ezer Ft,
* az Erzsébetvárosi Kópévár Óvoda részére 654 ezer Ft,
* az Erzsébetvárosi Nefelejcs Óvoda részére 1.500 ezer Ft,
* az Erzsébetvárosi Bóbita Óvoda részére 2.000 ezer Ft,
* az Erzsébetvárosi Magonc Óvoda részére 11.500 ezer Ft,
* az Erzsébetvárosi Dob Óvoda részére 833 ezer Ft,
* az Erzsébetváros Rendészeti Igazgatósága részére 2.000 ezer Ft

előirányzat áll rendelkezésre.

1. **A Polgármesteri Hivatal beruházásai** között hardver eszközök beszerzése, informatikai hálózatfejlesztés, ASP-vel kapcsolatos fejlesztés és GDPR adatvédelem, irodabútor beszerzés, klíma beszerzése és korszerűsítése, villámvédelmi rendszer kiépítése és egyéb feladatok szerepelnek összesen 156.970 ezer Ft összegben.
2. **Az önkormányzati beruházások** 489.583 ezer Ft előirányzata többek között az alábbi feladatokat tartalmazza:

* kerítés beszerzés és telepítés közterületi növényszigetek védelmére 87.306 ezer Ft,
* takarítási eszközök beszerzése 19.050 ezer Ft, szállítóeszközök zöldfelület fenntartáshoz 45.562 ezer Ft, takarítógép beszerzésére 33.782 ezer Ft, szociális helyiség kialakítása közterületet takarítók részére 50.000 ezer Ft, planténerek beszerzése növényszigetek kialakítása céljából 19.050 ezer Ft,
* CityLight eszközzel felszerelt utasvárók létesítése 9.180 ezer Ft,
* térfigyelő kamerák beszerzése 100.000 ezer Ft,
* 9 fős személyszállító jármű beszerzése 21.590 ezer Ft.

1. A **pályázatok** beruházási feladatai között szerepel:

* LIFE in Runoff című LIFE20 CCA/HU/001774 pályázat keretében esővízgyűjtő tartályok elhelyezése 38.922 ezer Ft,
* "Akadálymentes Erzsébetváros" FSZA 2022-1/TO pályázat keretében lakások akadálymentesítése 12.001 ezer Ft,
* Life Bauhausing Europe pályázat keretében a Bethlen téri Színház napelemes rendszer kiépítése 32.300 ezer Ft összegben.

A felújítások, beruházások tervezett feladatai az egyes áthúzódó tételeket is tartalmazzák.

A tervezett pályázati beruházásokat az előterjesztés VII. fejezete részletesen ismerteti. A beruházások tételes felsorolását a rendelettervezet 19. számú melléklete mutatja be.

**Az egyes felújítási és beruházási feladatok indítását megelőzően minden esetben szükséges vizsgálni, hogy az önkormányzat pénzügyi helyzete lehetővé teszi-e az adott feladat végrehajtását, az ütemterv szerinti időben a tervezett kifizetések teljesítését.** Amennyiben a tervezett bevételek - főleg az ingatlanok értékesítéséből tervezett 5.530.513 ezer Ft bevétel - teljesítése nem látszik teljes egészében végrehajthatónak, újra kell gondolni a felújítások, beruházások megvalósítását, azok időbeli ütemezését, következő évre vagy évekre történő halasztását.

**Irányító szervi támogatás folyósítása**

E jogcímen kell megtervezni a IV. fejezetben bemutatott, az önkormányzat irányítása alatt álló intézmények és a Polgármesteri Hivatal költségvetési támogatását, amely az intézményeknél bevételként, Erzsébetváros Önkormányzatánál kiadásként jelenik meg. A javasolt előirányzat 2024. évben 9.686.554 ezer Ft. A személyi juttatások és a munkaadókat terhelő járulékok és a szociális hozzájárulási adó finanszírozása - a költségvetési szerveknél elvégzett hóközi számfejtések kivételével - a Magyar Államkincstár közreműködésével a nettó finanszírozás rendszerében történik. A dologi kiadások finanszírozása ütemterv szerint havonta valósul meg. A felújítási, beruházási feladatok fedezetét változatlanul teljesítés-arányosan biztosítja az Önkormányzat.

**Tartalékok**

Az általános tartalék előirányzata 300.000 ezer Ft, amely vis maior esetén biztosít fedezetet. Felhasználására a rendelettervezet 12. § (2) bekezdése a polgármester részére javasol Képviselő-testületi felhatalmazást. Polgármesteri hatáskörbe tartoznak a rendelettervezet 12. § (3) bekezdése alapján a „7200” címen javasolt céljellegű előirányzatok: a működési előirányzat 1.307.560 ezer Ft, a felhalmozási előirányzat 1.019.660 ezer Ft. Itt tervezzük többek között a pályázati lehetőségek kihasználását biztosító önrészt 200.000 ezer Ft-ban, a rendkívüli önkormányzati kiadások keretét 300.000 ezer Ft-ban, a rendkívüli káresemények keretét 100.000 ezer Ft-ban, valamint a veszélyhelyzeti tartalékot 700.000 ezer Ft-ban.

A „7300 Bizottságokra átruházott felhasználási jogkörű céltartalékok” között szerepelnek azok a pályázati és egyéb támogatási előirányzatok, amelyek célja, rendeltetése már meghatározásra került, de a kedvezményezettek köre és az egyedi támogatások mértéke kizárólag a döntés, az eredményhirdetés után válik ismertté.

2024. évben második alkalommal nyílik lehetőségük a társasházaknak energiahatékonysági és klímavédelmi célú fejlesztésekre pályázni, a pályázat éves keretösszege 600.000 ezer Ft. A céltartalék előirányzatok működési kerete 118.200 ezer Ft, a felhalmozási keret 930.000 ezer Ft.

A céltartalékok egy része felett a rendelkezés jogosultságát a Képviselő-testület a polgármesterre, illetve az átcsoportosítás tekintetében a javaslat tétel jogát a rendelet-tervezet 13. és 14. §-ai alapján a bizottságokra ruházza át. A tartalékok feletti rendelkezési jogot a rendelettervezet normaszövege részletesen tartalmazza.

A költségvetési rendelettervezet 20. számú melléklete tartalmazza a javasolt tartalék előirányzatokat.

**VI.**

**Erzsébetváros Önkormányzata előirányzat-felhasználási terve, a**

**többéves kihatással járó döntések, a közvetett támogatások, valamint**

**az Áht. 29/A. § szerinti keretszámok**

1) Az Áht. 24. § (4) bekezdés a) pontja alapján az Önkormányzat **2024. évi várható bevételi és kiadási előirányzatainak felhasználási tervét** a rendelettervezet 23. számú melléklete tartalmazza. A költségvetési rendelettervezet alapján a működési, felhalmozási és finanszírozási bevételekből fedezett önkormányzati feladatok ellátása folyamatosan, a teljes költségvetési évben biztosított.

2) Az Áht. 24. § (4) bekezdés b) pontja alapján be kell mutatni **az önkormányzat többéves kihatással járó döntései számszerűsítését évenkénti bontásban és összesítve.** Az adatokat a rendelettervezet 25. számú melléklete tartalmazza. Elkülönítve szerepel az Önkormányzat és intézményei, továbbá a Polgármesteri Hivatal kötelezettségvállalása.

3) Az Áht. 24. § (4) bekezdés c) pontja alapján kell bemutatni a **közvetett támogatásokat**. A jogszabályi előírásnak eleget téve, a közvetett támogatások a következők:

1. ellátottak térítési díja címen a bölcsődei ellátottak, a szociális étkeztetés és a házi segítségnyújtás ellátások önkormányzati döntésen alapuló kedvezményének hatását mutatjuk be,
2. a rendelettervezet 24. számú melléklet 4-5. sorai tartalmazzák az önkormányzat rendeletében biztosított helyi adó kedvezmények (garázs, gépjárműtároló és pinceszinten elhelyezkedő helyiségek) várható összegét,
3. a helyiségek hasznosításából származó bevételből nyújtott kedvezmény, mentesség az önkormányzat vonatkozó rendeleteiben meghatározott körben és mérték szerint vehető igénybe. A díjak beszedése, a kedvezmények alkalmazása az önkormányzati vagyon hasznosításával megbízott gazdasági társaságok feladata,

1. a rendelettervezet 24. számú melléklet 7-19. sorai mutatják be az egyéb kedvezmények között a térítésmentesen biztosított Erzsébetváros Újság, az elektromos töltőállomások használata, a szünidei napközis tábor kapcsán és egyéb programok szervezése, egyéb juttatások kapcsán nyújtott kedvezményeket.

4)Az Áht. 29/A. §-a szerint: „A helyi önkormányzat, a nemzetiségi önkormányzat és a társulás évente, legkésőbb a költségvetési rendelet, határozat elfogadásáig határozatban állapítja meg

1. a Gst. 45. § (1) bekezdés a) pontjában kapott felhatalmazás alapján kiadott jogszabályban meghatározottak szerinti saját bevételeinek és
2. a Gst. 8. § (2) bekezdése szerinti adósságot keletkeztető ügyleteiből eredő fizetési kötelezettségeinek

a költségvetési évet követő három évre várható összegét.”

A Gst. fenti előírása és az Áht. 24. § (4) bekezdés d) pontjában foglaltak alapján az előterjesztés határozati javaslatának melléklete tartalmazza a szükséges adatokat. A melléklet alapján megállapítható, hogy Erzsébetváros Önkormányzatának a korábbi időszakban nem keletkezett hitel, kölcsön állománya, továbbá a 2024. évi költségvetésben sem tervezi hitel felvételét, így nem terheli adósságszolgálati kötelezettség.

**VII.**

**Tájékoztató Budapest Főváros VII. kerület Erzsébetváros Önkormányzata**

**2024. évi költségvetésében tervezett pályázatokról**

1. **Az Európai Unió és Magyarország költségvetése által társfinanszírozott, a Támogató által befejezetté nyilvánított projektek**
   1. **KEHOP-5.2.9 Pályázatos épületenergetikai felhívás a közép-magyarországi régió települési önkormányzatai számára**

**Épületenergetikai felújítások Budapest Főváros VII. ker. Erzsébetváros intézményein a KEHOP-5.2.9-16 pályázati konstrukció keretében (azonosítószáma: KEHOP-5.2.9-16-2016-00032)**

A Dózsa György út 46. szám alatti Bischitz Johanna Integrált Humán Szolgáltató Központ Idősek Bentlakásos Otthona és Átmeneti Gondozóháza és az Alsó Erdősor utca 14-16. szám alatti Alsóerdősori Bárdos Lajos Általános Iskola és Gimnázium épületének épületenergetikai korszerűsítésére 166.215 ezer Ft vissza nem térítendő támogatást nyert el az Önkormányzat.

A Dózsa György úti épületen külső homlokzati hőszigetelés és a lapostetővel fedett épületrészek felújítása, az Alsó erdősori iskolaépületen külső homlokzati hőszigetelés, lapostető felújítása, valamint az utoljára elkészült épületrész tetőszerkezetének hőszigetelése, fedésének felújítása és a tetőablakok cseréje valósult meg, továbbá mind a két intézményen napelemes rendszer került kiépítésre.

A 200 millió forintot meghaladó összköltségű projekt megvalósult, a záró kifizetési igénylés és záró beszámoló 2020. június 19. napján elfogadásra került.

A projekt megvalósítás befejezésétől számított 5 évig a támogatás visszafizetésének terhe mellett meg kell felelni az 1303/2013/EU Rendelet 71. Cikkében foglaltaknak.

A projekt harmadik fenntartási évéhez kapcsolódó 3. számú fenntartási jelentés 2023. július 14. napján elfogadásra került a Program Irányító Hatóság részéről.

* 1. **Közép-Magyarországi Operatív Program Szociális alapszolgáltatások és gyermekjóléti alapellátások infrastrukturális fejlesztése (KMOP-4.5.2-11)**

**Esély a szülőknek, lehetőség a gyermekeknek (KMOP-4.5.2-11-2012-0034)**

A Nemzeti Fejlesztési Ügynökség által kiírt pályázat célja a gyermekek napközbeni ellátását szolgáló bölcsődék infrastrukturális feltételeinek javítása, a bölcsődei szolgáltatások fejlesztése és új férőhelyek létesítése.

A projekt tartalma a Városligeti fasor 39-41. szám alatti bölcsőde 25 %-os kapacitás bővítése és korszerűsítése, négy új munkatárs alkalmazásával. A földszinti terekre koncentráló átalakítás során a bölcsőde 377 négyzetméterrel növekedett, két csoportszobával, azaz egy teljes értékű gondozási-nevelési egységgel bővült.

Igényelt támogatás 150.000 ezer Ft, az önerő mértéke 16.667 ezer Ft, a projekt elszámolható összköltsége 166.667 ezer Ft volt.

A közbeszerzési eljárás alapján megkötött építési szerződésben a pályázatban vállalt kivitelezés költsége jelentősen meghaladta a projekt előkészítése során tervezett összeget. Erre tekintettel a támogatástartalom 15 %-os mértékű növelésére vonatkozóan támogatási szerződés módosítási kérelem került benyújtásra, melyre a 2007-2013 programozási időszakban az Európai Regionális Fejlesztési Alapból, az Európai Szociális Alapból és a Kohéziós Alapból származó támogatások felhasználásának rendjéről szóló 4/2011. (I.28.) Korm. rendelet 61. és 61/A §-a alapján nyílt lehetőség. A támogató a támogatási szerződés módosítási kérelmet jóváhagyta, így a projekt elszámolható tervezett összköltsége 191.667 ezer Ft-ra, a támogatás összege 172.500 ezer Ft-ra emelkedett.

A projekt megvalósítási időszakának kezdő időpontja: 2013. október 17., a projekt fizikai befejezésének napja: 2014. június 14., a projekt megvalósulásának napja: 2014. július 11. volt. A projektet 5 éves fenntartási kötelezettség terheli, mely 2020. július 16. napjáig tartott. A záró fenntartási jelentés 2021. március 23. napján elfogadásra került a közreműködő szervezet által, és a projekt a Magyar Államkincstár 2024. január 17-i dátummal aláírt jegyzőkönyvével igazolva lezárult.

1. **KEHOP-1.2.1. kódszámú „Helyi klímastratégiák kidolgozása, valamint klímatudatosságot erősítő szemléletformálás” (azonosítószáma: KEHOP-1.2.1-18-2019-00252)**

Erzsébetváros Önkormányzata a „Klímastratégia kidolgozása és klímatudatosságot erősítő szemléletformálás Erzsébetvárosban” című projektjére 20 millió Ft támogatást nyert a Környezeti és Energiahatékonysági Operatív Program keretén belül. A támogatás mértéke az elszámolható költség 100 %-a. A projekt megvalósítása 2020. július 7-én kezdődött és 2022. február 28-ig tartott. A projekt során elkészült a klímastratégia, létrejött a klímavédelmi meseösvény az Almássy téren és egy klímavédelmi installáció, elkészült a Klímabarát Erzsébetváros kiadvány és a klima.erzsebetvaros.hu aloldal, megvalósult számos szemléletformálási program. E feladatok elvégzésére felhasználásra került a teljes összeg, azaz 20.000 ezer Ft. A projekt beszámolója elfogadásra került. A projektet 5 éves fenntartási kötelezettség terheli.

1. **Megvalósítás alatt álló az Európai Unió és Magyarország költségvetése által társfinanszírozott projektek**
   1. **LIFE in Runoff - LIFE 20CCA/HU/001774**

Erzsébetváros Önkormányzata egy - rajta kívül Budapest Főváros Önkormányzata, a XII. és XVIII. kerületi önkormányzatok, a Klímabarát Települések Szövetsége és a Trinity Enviro Kft. alkotta - konzorciummal sikeresen pályázott a „LIFE in Runoff” projekt megvalósítására. Az Önkormányzat a 2021. július 1-től 2025. június 30-ig tartó projekt keretében összesen 193.020,- EUR (kb. 69 millió Ft) értékben valósíthat meg feladatokat, aminek a 45 %-a (kb. 31 millió Ft) az Önkormányzat önrésze. Ez az önrész azonban hazai állami források felhasználása révén csökkenhet. A projekt célja a csapadékvíz visszatartását és felhasználását lehetővé tevő beruházások megvalósítása önkormányzati tulajdonban lévő épületeken, a lakosság ösztönzése a csapadékvíz felhasználására társasházak részére nyújtott támogatásokon keresztül, valamint egy olyan akcióterv kidolgozása, amely lehetővé teszi, hogy a jövőben a hirtelen lezúduló csapadékvíz minél kisebb károkat okozzon Erzsébetvárosban.

2024-ben az Önkormányzat feladatai a csapadékvíz visszatartását lehetővé tevő beruházások kivitelezése és a lakossági támogatási program megvalósítása, melyekre 51.325 ezer Ft kiadási előirányzatot, továbbá 16.136 ezer Ft támogatási bevételt tartalmaz a rendelettervezet.

* 1. **LIFE2022-Bauhausing Europe**

Erzsébetváros Önkormányzata társult kedvezményetettként - spanyol koordináló kedvezményezett szervezet együttműködésével - sikeresen pályázott a „LIFE2022-Bauhausing Europe” projekt megvalósítására. Az Önkormányzat a 2023. október 1-től 2027. szeptember 30-ig tartó projekt keretében összesen 502.097,50,- EUR (kb. 190 millió Ft) értékben valósíthat meg feladatokat, aminek 200.839 EUR (kb. 80 millió Ft) az önrésze. A projekt célja a középületek újragondolása, mint a városrészek átalakítását ösztönző projektek részeként beruházások megvalósítása az önkormányzati tulajdonban lévő épületeken Erzsébetvárosban a következő eredmények elérésével:

- a felújítandó középület energiahatékonyságának akár 30%-os javítása,

- mintegy 16 224 kWh/év napenergia előállítása,

- a CO2-kibocsátás becsült csökkenése körülbelül 10 836 kg CO2/év,

- a vízfogyasztás csökkentése 30 m3/év,

- 1 000 lakosnak nyújtott előnyök,

- 360 m2-rel nagyobb felületű közcélú berendezések,

- három egyesület bevonása a helyi munkacsoportba.

2024-ben a projekt kivitelezésére 138.479 ezer Ft kiadási előirányzatot tartalmaz a rendelet-tervezet.

1. **Megvalósult, fenntartási időszakban lévő hazai pályázatok**
2. **Budapest Főváros Önkormányzata Fővárosi Városrehabilitációs Keret 2016. évi pályázata**

**TÉR-KÖZ 2016 Budapest „B” program: Közösségi célú városrehabilitációs programok”**

**Erzsébetvárosi Kerületfejlesztési Pont kialakítása (Nagy Diófa utca 34.)**

A projekt keretében a Nagy Diófa utca 34. szám alatti, korábban kihasználatlan önkormányzati ingatlanból kerületfejlesztési pont kialakítása történt meg. A projektet a módosított támogatási szerződés szerint 2022. december 15. napjáig kellett megvalósítani. Az elszámolás benyújtásra került 76.377.201 Ft összegben. A támogatás kifizetési igénylésében közölt 24.704.417 Ft összegű támogatás 2023. évben befolyt.

A fenntartási időszak a projekt befejezését követő 5 évig tart, minden évben beszámolási kötelezettséggel.

1. **Budapest Főváros Önkormányzata Fővárosi Városrehabilitációs Keret 2016. évi pályázata**

**TÉR-KÖZ 2016 Budapest „B” program: Közösségi célú városrehabilitációs programok”**

**Kisdiófa Közösségi Kert ökologikus szemléletű fejlesztése (Kis Diófa utca 4.).**

A projekt keretében a Kis Diófa utca 4. szám alatti terület megújításával, zöldfelület fejlesztésével és tűzfal felújításával megújult funkciójú közösségi kert került kialakításra.

A projektet a módosított támogatási szerződés szerint 2022. december 15. napjáig kellett megvalósítani, az elszámolás benyújtásra került 72.045.635 Ft összegben. A támogatás kifizetési igénylésében 37.298.750 Ft összegű támogatás 2023. évben befolyt.

A fenntartási időszak a projekt befejezését követő 5 évig tart, minden évben beszámolási kötelezettséggel.

1. **Nemzetgazdasági Minisztérium a „Jedlik Ányos Terv” alapján - GZR-T-Ö-2016 kódszámú az „Elektromos töltőállomás alprogram a helyi önkormányzatok részére”**

**(azonosítószáma: GZR-T-Ö-2016-0067)**

Az Önkormányzat esetében a pályázat keretében támogatással beszerezhető töltőállomások/berendezések számának maximuma 5 darab volt.

* Az Önkormányzat összesen 4 darab „A” típusú (normál) töltőberendezést (2 x 22 kW teljesítményű) és 1 darab „C” típusú (villám) töltőberendezést szerzett be az alábbi helyszíneken:
* 1 db „A” típusú töltő: Bajza utca 3. szám előtti várakozóhely területe
* 1 db „A” típusú töltő: Sajó utca 1. szám előtti várakozóhely területe
* 1 db „A” típusú töltő: Wesselényi utca 8. szám előtti várakozóhely területe
* 1 db „A” típusú töltő: Wesselényi utca 56. szám előtti várakozóhely területe
* 1 db „C” típusú töltő: Kertész utca 4. szám előtti várakozóhely területe.

A közel 40.000 ezer Ft összköltségű projekt támogatási szerződés szerinti összköltsége: 28.342 ezer Ft, melyből az elnyert támogatás összege 13.104 ezer Ft. A projekt megvalósult, az üzembe helyezés időpontja 2019. augusztus 14. napja volt.

A szakmai beszámoló és elszámolás, a 2019., 2020., 2021. és 2022. évre vonatkozó fenntartási jelentések benyújtásra kerültek, melyek elbírálása folyamatban van.

A fenntartási időszak a beruházás üzembe helyezésének napjával kezdődött és az üzembe helyezést követő 5 évig tart.

1. **Megvalósítás alatt álló hazai pályázatok**

**"Akadálymentes Erzsébetváros" FSZA 2022-1/TO pályázat keretében lakások akadálymentesítése**

Erzsébetváros Önkormányzata 11.500.000 Ft támogatást nyert a Fővárosi Szociális Alap pályázatán. A projekt keretében Erzsébetvárosban az önkormányzati tulajdonú lakásokban akadálymentesítési munkálatok kerülnek elvégzésre. A pályázat megvalósítására 106.102 ezer Ft kiadást tervezünk.

**VIII.**

**Egyes rendeletek hatályon kívül helyezéséről**

A Képviselő-testület 250/2022. (XI. 19.) határozatában döntött arról, hogy a polgári engedetlenség vagy sztrájkban való részvétel miatt állásából elbocsátott pedagógusok segítségére 10.000.000 Ft összegű támogatási alapot hoz létre, amelyre vonatkozóan megalkotta a polgári engedetlenség vagy sztrájkban való részvételük miatt elbocsátott pedagógusokat segítő támogatási alap létrehozásáról szóló 53/2022. (XI. 16.) önkormányzati rendeletét.

A rendelet értelmében a juttatás igénybevételére jogosult az a köznevelési vagy felsőoktatási intézményben pedagógus munkakörben foglalkoztatott munkavállaló, aki a VII. kerületben állandó lakcímmel vagy tartózkodási hellyel rendelkezik vagy VII. kerületi intézményben dolgozott és munkaviszonyát igazoltan sztrájkban való részvétel vagy polgári engedetlenség miatt szüntették meg 2022. szeptember 1. napját követően. A biztosított juttatás összege a kérelmező munkaviszonyának megszűnésekor fennálló bruttó, pótlékok nélküli egyhavi alapilletményének összegével egyezik meg. A kérelem benyújtására a támogatási alap kimerüléséig van lehetőség.

Tekintettel arra, hogy a támogatás iránti igény a rendelet megalkotása óta nem érkezett, a továbbiakban nem indokolt a támogatási alapot fenntartani, amelynek megszüntetésére a 2024. évi költségvetésről szóló rendelet tervezetben is javaslatot tettem. Amennyiben a Tisztelt Képviselő-testület elfogadja a 2024. évi költségvetésről szóló rendeletet, az 53/2022. (XI.16.) önkormányzati rendelet hatályon kívül helyezése indokolt.

Kérem a Tisztelt Képviselő-testülettől a 2024. évi költségvetés előterjesztésének megtárgyalását és a rendelettervezet, valamint az alábbi határozati javaslat elfogadását.

**Hatásvizsgálat**

Budapest Főváros VII. Kerület Erzsébetváros Önkormányzata 2024. évi költségvetéséről szóló rendeletének várható hatásai a jogalkotásról szóló 2010. évi CXXX. törvény (a továbbiakban Jat.) 17. §-a szerint:

**1. A jogszabály társadalmi, gazdasági, költségvetési hatásai**

Az önkormányzat és a felügyelete alá tartozó intézmények feladatellátásának szabályozása, az éves gazdálkodás kereteinek meghatározása érdekében indokolt a rendelet megalkotása.

**2. A jogszabály környezeti és egészségi következményei**

A rendelet elfogadásának környezeti és egészségügyi következményei nincsenek.

**3. A jogszabály adminisztratív terheket befolyásoló hatásai**

A rendelet nem eredményez többlet adminisztratív feladatokat.

**4. A jogszabály megalkotásának szükségessége, a jogalkotás elmaradásának várható következményei**

A rendelet megalkotására az államháztartásról szóló törvény rendelkezésének betartása érdekében van szükség.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A rendelet többlet személyi, szervezeti és tárgyi feltételt nem igényel.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének ..…/2024. (II. 21.) határozata az Áht. 29/A. §-a valamint a Gst. 45. § (1) bekezdés a) pontja és a 8. § (2) bekezdése alapján a saját bevételekről és az adósságot keletkeztető ügyletekből eredő fizetési kötelezettségekről**

Budapest Főváros VII. kerület Erzsébetváros Önkormányzat Képviselő-testülete úgy dönt, hogy az Áht. 29/A. §-a, valamint a Gst. 45. § (1) bekezdés a) pontja és a 8. § (2) bekezdése alapján a saját bevételekről és az adósságot keletkeztető ügyletekből eredő fizetési kötelezettségekről a határozat melléklete szerinti kimutatást elfogadja.

**Felelős:** Niedermüller Péter polgármester

**Határidő:** 2024. február 21.

Budapest, 2024. február 13.

Niedermüller Péter

polgármester

Mellékletek:

- Előterjesztés mellékletei: (1 – 7. számú mellékletek)

- Rendelet-tervezet és mellékletei (1 – 27. mellékletek)

- Határozati javaslat melléklete