|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

**ELŐTERJESZTÉS**

**A Képviselő-testület 2024. február 21 - ei**

**rendes ülésére**

**Tárgy:**  Javaslat a Romák Ellen Elkövetett Terrortámadások Áldozatainak Emlékbizottsága kezdeményezésének támogatására: Legyen február 23-a a Romák Elleni Terrortámadás Emléknapja

**Készítette:**

Batóné Dr. Mácsai Gyöngyvér

Jegyzői iroda vezetője

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

A Romák Ellen Elkövetett Terrortámadások Áldozatainak Emlékbizottsága (a továbbiakban Emlékbizottság) megkeresésben kérte a kezdeményezésük támogatását, hogy Képviselő-testületi döntéssel csatlakozzunk a február 23-a Romák Elleni Terrortámadás emléknappá nyilvánításához.

Hazánk rendszerváltás utáni történetének egyik legsötétebb és legdrámaibb időszaka a 2008-as és 2009-es évek.  A társadalmi rendre és békére törő, gyűlölettől vezérelt rasszista, kegyetlen bűnözők sorozatgyilkosságot követtek el hazánk egyszerű, átlag magyar állampolgárai, roma honfitársaink, roma nők, férfiak és gyerekek ellen.

A bűnelkövetők fanatizmusára és embertelenségére vall, hogy szörnyű ámokfutásuk során Tatárszentgyörgyön egy 5 éves gyermek – Csorba Robika – életét is könyörtelenül kioltották.

Kislétán egy 13 éves kislányt tettek árvává és sorozatlövésekkel maradandó sérüléseket okoztak az arcán és a testén is.

A sorozatgyilkosság az egész országot megdöbbentette, a roma embereket, közösségeket pedig rettegésben tartotta hosszú hónapokon át. Egyéni, közösségi és társadalmi szinten is nagyon nehéz feldolgozni e tragikus eseményeket.

Az Emlékbizottság tagjai meggyőződéssel vallják, hogy az országban békét, biztonságot akaró, elfogadó emberek élnek. Olyan egyének, családok, közösségek, akik számára az emberség, a szolidaritás, a megértés és a kölcsönös tisztelet alapvetőek. Ezen emberek, közösségek számára fontos, hogy megemlékezzünk az elnémított hősökről, és emlékeztessük magunkat és a felnövekvő generációkat arra, hogy a gyűlölet helyett csak szeretettel, szolidaritással, megértéssel és elfogadással lehet megelőzni az ilyen tragédiákat.

Leírtak okán kezdeményezi az Emlékbizottság február 23. napjának nemzeti emléknappá történő nyilvánítását. E napon gyilkolták meg Csorba Robikát.

Az Emlékbizottság kiállása szerint az áldozatok és hozzátartozóik számára akkor szolgáltatunk erkölcsi igazságot, ha közösen hajtunk fejet az áldozatok emléke, hősiessége előtt. A közös emlékezés és az áldozatok hozzátartozóival való szolidaritás erkölcsi kötelességünk. Jelentős szerepet játszhat abban is, hogy össztársadalmi szinten dolgozzuk fel e tragikus eseményeket, és közösen emlékezzünk és emlékeztessünk. Figyelmeztessük magunkat és másokat arra, hogy az ordas eszméknek, gyűlöletnek, kirekesztésnek és erőszaknak nincs helye egy civilizált országban.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének .../2024. (II. 21.) határozata a Romák Ellen Elkövetett Terrortámadások Áldozatainak Emlékbizottsága kezdeményezésének támogatásáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy támogatja a Romák Ellen Elkövetett Terrortámadások Áldozatainak Emlékbizottsága kezdeményezését, miszerint február 23. napja legyen a Romák Elleni Terrortámadás Emléknapja.

**Felelős:** Niedermüller Péter polgármester

**Határidő:** 2024. február 21.

Budapest, 2024. február 12.

Niedermüller Péter

polgármester