|  |
| --- |
| **Budapest Főváros VII. kerület Erzsébetváros Önkormányzata**  **Szücs Balázs alpolgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület** **2024. február 21-ei rendes ülésére**

|  |  |
| --- | --- |
| **Tárgy:** | Javaslat új emléktábla elhelyezésére és meglévő emlékmű felújítására |

**Készítette:**

Kohári Edit

civil referens

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Képviselő-testület!**

Az Önkormányzat az elmúlt esztendők során számos alkalommal támogatta emléktábla és emlékmű elhelyezését a kerület egykori neves lakóinak, szervezeteinek tiszteletére és emlékére. Budapest Főváros VII. kerület Erzsébetvárosban az emléktáblák állításának rendjét az emléktáblák állítására vonatkozó szabályokról szóló 20/2021. (III.17.) önkormányzati rendelet szabályozza (a továbbiakban: Rendelet). A Rendelet 4. § (1) bekezdése szerint emléktábla állításához a Képviselő-testület előzetes hozzájárulása szükséges.

*„2. § (1) E rendelet alkalmazásában:*

a) Emléktábla:*kiemelkedő jelentőségű személyeknek, eseményeknek, vagy szervezeteknek emléket állító grafikát tartalmazó szöveges tábla.*

b) Emléktábla állítása*: emléktábla fizikai elhelyezése az a) pontban felsoroltakhoz köthető helyszínen, a szükséges hatósági engedélyek birtokában.*

*3. § (1) Emléktáblát állítani a 2. § (1) bekezdés a) pontjában felsoroltak emlékére akkor lehet, ha az alábbiak közül az emléktábla címzettje valamelyik feltételnek megfelel:*

*a) a tevékenysége a közjót példaértékűen szolgálta,*

*b) hozzájárult a nemzet szellemi, anyagi gyarapodásához,*

*c) személye közmegbecsülést szerzett,*

*d) közösségének meghatározó szereplője volt,*

*e) a tudomány, a művészet, a sport, vagy a közélet valamely területén kimagaslóan jelentőset alkotott,*

*f) Erzsébetváros életében, történetében kiemelkedő szerepe folytán jelentősen hozzájárult Erzsébetváros fejlődéséhez, hírnevének öregbítéséhez,*

*g) Erzsébetváros, a főváros, a nemzet történelmében kiemelkedő jelentőségű, a kerülethez köthető történelmi eseményről van szó, és még nem őrzi emléktábla az emlékét.”*

**I.**

**Káposztás Miklós**

Tábla szövege:

***Ebben a házban élt öt évtizeden át***

***Káposztás Miklós***

***1939 – 2021***

***Nemzetközi sakkmester, mesteredző,***

***a Vasas Sport Club örökös tiszteletbeli elnöke.***

***Életműve, klubhűsége példaként áll***

***a jövő nemzedékei előtt.***

***Állíttatta a budapesti Sakkolimpia évében:***

***a család***

***Vasas Sport Club***

***Magyar Sakkszövetség***

***Erzsébetváros Önkormányzata***

Háttér:

Káposztás Miklós nemzetközi mester, mesteredző, a Vasas Sakkszakosztályának vezetője, akit a Vasas SC örökös tiszteletbeli elnökévé választottak. A magyar sakkélet meghatározó személyisége, akit mindenki vidámságáról, szókimondásáról, egyenességéről és tisztességéről ismert. Sakkszakosztályát 64 évig kitartással építette, neve az egész magyar sakkozásban fogalom. Nemcsak kiváló sakkteljesítményre volt képes, hanem a sakk építésében, és a sakkozók új nemzedékeinek képzésében is óriásit alkotott. Az emléktábla állítását a család, a Magyar Sakkszövetség és a Vasas Sport Club egyaránt támogatja.

Helyszín:

Rottenbiller utca 62.

**II.**

**A Reformáció Emlékparkban** lévő emlékmű alapkövét a Reformáció Napján, 2007. október 31-én helyezték el a 490. évfordulón. Az avatás 2008. pünkösdjén volt. Az elmúlt évek során a feliratozás oly’ mértékben károsodott, kopott, hogy mára szinte olvashatatlanná vált, ezért szükséges annak felújítása.

Az emlékmű négy magas oszlopa – ami felülnézetből keresztet formál – a reformáció négy alapvető, a bűntől való megváltásra vonatkozó jelmondatát jelképezi: „Solus Christus” (Csak Krisztus), „Sola Scriptura” (Csak a Szentírás), „Sola Fides” (Csak a hit) és „Sola Gratia” (Csak a kegyelem). Az avatáson a művész kitért arra, hogy a Közel-Keletről beszerzett márványból készült négy oszlop egyaránt 4-4 részből áll, az oszlopok között pedig kőberakások találhatók.

A Rendelet 7. § (3) bekezdése értelmében a hozzájárulás feltétele az ingatlan tulajdonosának engedélye, a kerületi főépítész állásfoglalása, műemlékvédelem alatt álló épület esetében Budapest Főváros Kormányhivatala Építésügyi és Örökségvédelmi Főosztályára történő bejelentés és a meglévő pénzügyi fedezet. A főépítészi hozzájárulás az előterjesztés mellékletében található. A társasház beleegyező nyilatkozatát, közgyűlési határozatát az előterjesztés melléklete tartalmazza. Az emléktábla állításának és az emlékmű felújításának várható költsége – az 5-6. számú mellékletben található árajánlatok alapján – bruttó 762.000,- forint, melyre a fedezet az Önkormányzat 2024. évi költségvetéséről szóló rendelet hatályba lépését követően, az „5707 Rendezvények, stratégiai feladatok” cím „Emléktáblák” során rendelkezésre áll.

Káposztás Miklós emléktáblájának állítását – amelynek összeköltsége bruttó 463.550,- forint - a Magyar Sakkszövetség bruttó 100.000,- forinttal, a Vasas Sport Club bruttó 250.000,- forinttal támogatja. A támogatásra vonatkozó írásos nyilatkozatokat az előterjesztés 9-10. számú melléklete tartalmazza.

Önkormányzatunk kezdeményezi a Rottenbillert utca 62. szám alatti társasház utcai homlokzatán emléktábla állítását, valamint a II. részben a Reformáció Parkban állított emlékmű felújítását.

Kérem a tisztelt Képviselő-testületet az előterjesztés megtárgyalására és a határozati javaslatok elfogadására, valamint hogy támogassa a fent felsorolt emléktáblák felállítását és az emlékmű javítását!

**Határozati javaslatok**

**I.**

**Budapest Főváros VII. kerület Erzsébetváros Önkormányzata Képviselő-testületének …/2024. (II.21.) határozata emléktábla-Káposztás Miklós nemzetközi sakkmester- elhelyezésével kapcsolatos döntés meghozataláról**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy

1. **Káposztás Miklós** nemzetközi sakkmester, mesteredző tiszteletére emléktáblát állíttat a VII. kerület Rottenbiller utca 62. szám alatti épület homlokzatán, melynek költségeire bruttó 463.550.- Forintot biztosít az Önkormányzat 2024. évi költségvetéséről szóló rendelet hatályba lépését követően,
2. felkéri a Polgármestert a szükséges intézkedések megtételére.

**Felelős**: Niedermüller Péter polgármester

**Határidő**: 2024. április 30.

**II.**

**Budapest Főváros VII. kerület Erzsébetváros Önkormányzata Képviselő-testületének …/2024. (II.21.) határozata emlékmű – Reformáció Emlékpark - felújításával kapcsolatos döntés meghozataláról**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy

1. a VII. kerület **Reformáció Emlékparkban** elhelyezett emlékművet felújítja, melynek költségeire bruttó 298.450.- Forintot biztosít az Önkormányzat 2024. évi költségvetéséről szóló rendelet hatályba lépését követően,
2. felkéri a Polgármestert a szükséges intézkedések megtételére.

**Felelős**: Niedermüller Péter polgármester

**Határidő**: 2024. április 30.

Budapest, 2024. február 7.

Szücs Balázs

alpolgármester

Előterjesztés mellékletek:

* 1. számú melléklet: Társasházi közgyűlési határozat a hozzájárulásról
* 2. számú melléklet: Örökösök nyilatkozata
* 3-4. számú melléklet: Táblaterv, Rottenbiller utca 62. homlokzati látványterv
* 5-6. számú melléklet: Árajánlatok
* 7-8. számú melléklet: Káposztás Miklós méltatása
* 9-10. számú melléklet: Pénzbeli hozzájárulásról szóló nyilatkozatok
* 11. számú melléklet: Főépítészi hozzájárulás
* 12. számú melléklet: Nyelvi korrektúra
* 13. számú melléklet: MTA nyelvi állásfoglalás