|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

Pénzügyi és Kerületfejlesztési Bizottság

**ELŐTERJESZTÉS**

**A Képviselő-testület 2024. február 21 - ei**

**rendes ülésére**

**Tárgy:**  Javaslat az Erzsébetvárosi Zsidó Örökségért Alapítvánnyal kötött együttműködési megállapodás módosítására (együttműködés időtartama, támogatási összeg és elszámolás vonatkozásában)

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

A Csányi u. 5. szám alatt található Erzsébetvárosi Zsidó Történeti Tár működtetésére vonatkozóan a Képviselő-testület 249/2023. (VII.12.) határozata (előterjesztés 1. sz. melléklete) alapján az Önkormányzat 2023. szeptember 1-jei hatálybalépéssel együttműködési megállapodást kötött az Erzsébetvárosi Zsidó Örökségért Alapítvánnyal egy év határozott időtartamra, amelyhez 90.000.000 Ft összegű támogatást biztosított (előterjesztés 2. sz. melléklete).

Az alapítvány kuratóriuma képviseletében Heisler András elnök úr kérelemmel fordult az Önkormányzat felé (előterjesztés 3. számú melléklete). Elnök úr a kérelmében leírta, hogy az elmúlt négy hónap tapasztalatai és a jövőbeni tervek alapján összeállított 2024. évi költségterv forrásainak biztosításához az éves működési költségeket, a tervezett programokat és a várható bevételeket tekintve éves szinten 130 millió forint összegű támogatásra lenne szükségük az Erzsébetvárosi Zsidó Történeti Tár működtetéséhez (a továbbiakban: Csányi5), amelyhez kérik az Önkormányzat támogatását. Ezen összegbe nem értendő bele a támogatás 1. részleteként már átutalt 45.000.000 Ft időarányos, 2024. január-február hónapokra eső összege, azaz 15.000.000 Ft.

Az Alapítvány a megállapodás 5.3. pontja szerinti 1. pénzügyi részelszámolását határidőben benyújtotta, az elszámolás ellenőrzése folyamatban van.

A kérelemhez csatolt költségterv alapján a kiadások egy része a tavalyi szinten került tervezésre, kivétel ezalól az infláció miatt is indokolt béremelés, valamint az épület karbantartási költségek, programköltségek, általános és egyéb szolgáltatások költségeinek emelése. Új elemként jelentek meg a kávéházi programok beindításával járó személyi és dologi költségek, továbbá - pályázati támogatással megvalósítandó - Holokauszt 80 filmsorozat, valamint Szenes Hanna tér emlékezés, és beruházási költségek. A saját bevételeiket az elmúlt négy hónapban a belépőjegyek eladásából és pályázati források útján növelni tudták.

A Csányi5 a 2024. évben új partneri kapcsolatok kiépítését tűzte ki célul, többek között csatlakozott a Zsidó Közösségi Fórum Szövetségéhez, bővíteni szeretnék a már működő oktatási programot, a Hircz Kávéház által nyújtott szolgáltatások bővítésével (kávéházi koncert, irodalmi programok) pedig jelentős lehetőséget látnak a Csányi5 saját arculatának kialakításában. Emellett folytatódnak a korábbi években megkezdett programsorozatok, tárlatvezetések, séták, valamint könnyű- és komolyzenei koncertek, beszélgetések.

A benyújtott kérelem, a költségterv és a 2024. évre tervezett programok alapján javaslom a támogatás összegének megemelését, továbbá – tekintettel az idei önkormányzati választások miatti átmeneti hónapokra – javaslom az együttműködési megállapodás időbeli hatályának meghosszabbítását 2024. december 31. napjáig.

Az együttműködési megállapodás módosításának tervezetét a határozati javaslat 1. számú, a módosításokkal egységes szerkezetbe foglalt megállapodást a határozati javaslat 2. számú melléklete tartalmazza. A magasabb összegű támogatási igény és a megállapodás, további négy hónapra történő meghosszabbítása okán 70.000.000 Ft-tal szükséges megemelni az eredetileg 12 hónapra megállapított 90.000.000 Ft összegű támogatást.

A megállapodás fenti módosítása értelmében a Csányi5 működtetésével összefüggő kiadásokra az Alapítvány az idei évben még 115.000.000 Ft összegű támogatásra jogosult, amelynek fedezetét a 2024. évi költségvetés tartalmazza.

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 42. § 4. pontja, a Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III.26.) önkormányzati rendelet 5. § (2) bekezdése biztosítja.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …../2024. (II.21.) határozata az Erzsébetvárosi Zsidó Örökségért Alapítvánnyal kötött együttműködési megállapodás módosításáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. a 1077 Budapest, Csányi u. 5. szám alatt működő Erzsébetvárosi Zsidó Történeti Tár működtetése tárgyában az Erzsébetvárosi Zsidó Örökségért Alapítvánnyal 2023. szeptember 5. napján megkötött együttműködési megállapodás 1. számú módosítását a határozat 1. számú melléklete, az egységes szerkezetbe foglalt együttműködési megállapodást a határozat 2. számú melléklete szerint elfogadja.
2. az ERöMŰVHÁZ Nonprofit Kft. telephelyeként bejegyzett 1077 Budapest, Csányi u. 5. szám alatti ingatlan térítésmentes használati jogát 2024. december 31. napjáig biztosítja az Erzsébetvárosi Zsidó Örökségért Alapítvány részére és felkéri az ERöMŰVHÁZ Nonprofit Kft. ügyvezetőjét a Képviselő-testület 249/2023. (VII.12.) határozatának 4. pontja alapján megkötött, az ingatlan térítésmentes használatba adására vonatkozó megállapodás időbeli hatályának módosítására 2024. augusztus 31. napjáról 2024. december 31. napjára.
3. felkéri a Polgármestert, hogy az 1. pont szerinti megállapodást írja alá, valamint értesítse az EVIN Nonprofit Zrt.-t az együttműködési megállapodás időbeli hatályának meghosszabbításáról a Képviselő-testület 249/2023. (VII.12.) határozatának 5. pontjára figyelemmel.

**Felelős**: 1. és 3. pont tekintetében Niedermüller Péter polgármester,

2. pont tekintetében Runda Margit az ERöMŰVHÁZ Nonprofit Kft. ügyvezetője

**Határidő**: 2024. február 29.

Budapest, 2024. február 5.

Niedermüller Péter

polgármester

Mellékletek:

Előterjesztés melléklete:

1. sz. melléklet: 249/2023. (VII.12.) Képviselő-testületi határozat
2. sz. melléklet: Együttműködési megállapodás
3. sz. melléklet: Erzsébetvárosi Zsidó Örökségért Alapítvány kérelme

Határozati javaslat melléklete:

1. sz. melléklet: Együttműködési megállapodás 1. sz. módosítása
2. sz. melléklet: Együttműködési megállapodás egységes szerkezetben