|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

Pénzügyi és Kerületfejlesztési Bizottság

**ELŐTERJESZTÉS**

**A Képviselő-testület 2024. február 21 - ei**

**rendes ülésére**

**Tárgy:**  Javaslat a Menhely Alapítvánnyal történő együttműködési megállapodás megkötésére a Fővárosi Szociális Közalapítvány FSZA 2023 számú pályázatához

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

A Fővárosi Szociális Közalapítvány (a továbbiakban: FSZKA) pályázati felhívást tett közzé a Fővárosi Közgyűlés által meghatározott társadalompolitikai célok előmozdítását szolgáló pályázatok támogatására (előterjesztés 1. számú melléklete).

A pályázat keretében a következő 5 célhoz kapcsolódó, azok valamelyikét előmozdító projektekkel lehet pályázni:

* Lakhatási válsághelyzetek kezelése
* Akadálymentesítés
* Párkapcsolati és családon belüli erőszak megelőzése, az áldozatok védelme és támogatása
* Közösségi ellátások fejlesztése
* Fogyatékos, pszichiátriai vagy szenvedélybeteg személyek részére biztosított támogatott lakhatás szolgáltatás fejlesztése

A pályázat forrását Budapest Főváros Önkormányzata, Budapest Főváros VIII. kerület Józsefvárosi Önkormányzata, valamint Budapest Főváros VI. kerület Terézváros Önkormányzata biztosítja.

Az FSZKA fenntartja magának a jogot, hogy amennyiben a pályázati kiírás meghirdetésétől a formai bírálat befejezéséig tartó időszakban további forrásokhoz jut, akkor a keretösszeget megemelje.

A rendelkezésre álló keretösszeg összesen320 millió Ft.

1 pályázat megvalósításához legfeljebb  80 millió Ft támogatás nyerhető el.

A pályázat benyújtásának határideje:  2024. február 29.

A pályázati program megvalósítási időszaka:  2024. május 1. - 2026. április 30.

Fenntartási időszak: 2029. április 30.

A pályázati felhívás 6.1. pontja szerint civil szervezet úgy nyújthat be pályázatot, ha

* fővárosi kerületi önkormányzattal a projektre szóló együttműködésben vagy
* fővárosi kerületi önkormányzattal konzorciumban vagy
* fővárosi kerületi önkormányzattal közfeladatellátási szerződéses jogviszonyban pályázik.

A **Menhely Alapítvány** (a továbbiakban: Alapítvány) azzal a szándékkal kereste meg az Önkormányzatot, hogy szeretne a pályázaton indulni, amelyet az Önkormányzattal kötött együttműködési megállapodás keretében szándékozik megvalósítani (előterjesztés 2. számú melléklete)*.* Az Önkományzat és az Alapítvány között utcai szociális munka ellátás biztosítására 2006.02.27. napján ellátási szerződés került megkötésre, majd több alkalommal módosításra (előterjesztés 3. számú melléklete), így az Alapítvánnyal történő együttműködés folyamatos.

A támogatott cél megjelölése: Lakhatási válsághelyzetek kezelése - Megfizethető lakhatás biztosítása hajléktalan és családok átmeneti otthonaiban élő személyek számára.

A pályázat megvalósításával az Alapítvány célja, hogy a kerületben élő hajléktalan erzsébetvárosi polgárok és/vagy a kerületben lakhatásukat elveszített erzsébetvárosi polgárok ismét otthonra találjanak. A cél megvalósításában Erzsébetváros Önkormányzata két önkormányzati tulajdonú

- 33336/0/A/14 helyrajzi számon nyilvántartott, természetben a 1078 Budapest, Marek J. u. 30. fszt. 11. szám alatti 1 szobás  25 m2 alapterületű,

- 32945/0/A/18 helyrajzi számon nyilvántartott, természetben a 1076 Budapet, Verseny u. 4. I. emelet 18 . szám alatti 1 szobás 28 m2 alapterületű lakás

biztosításával, a Menhely Alapítvány pedig az önálló életvitel kialakításában segítené a leendő lakókat (a tulajdoni lapokat az előterjesztés 4. és 5. számú melléklete tartalmazza).

A pályázó az Alapítvány, a pályázat benyújtásával kapcsolatos adminisztrációt az Alapítvány végzi. A pályázati támogatás biztosítaná a lakások felújításának költségeit, valamint az önálló lakhatás megszervezéséhez és fenntartásához szükséges egyéb költségeket. Az EVIN Erzsébetvárosi Ingatlangazdálkodási Nonprofit Zrt. előzetes felmérését követően készült árajánlata alapján:

* a Marek J. u. 30. fszt. 11. szám alatti lakás felújításának tervezett költsége 8 941 824 Ft,
* a Verseny u. 4. I. em.18. szám alatti lakás felújításának tervezett költsége 9 050 649 Ft.

Az árajánlat részletesen tartalmazza a szükséges felújítási munkálatok listáját, amelyet az előterjesztés 6. számú melléklete tartalmazza. Az árajánlat a pályázathoz kerül benyújtásra, a munkálatok elvégzését az EVIN Zrt.-vel történő előzetes egyeztetést követően az Alapítvány által megbízott kivitelező fogja elvégezni.

Az Önkormányzat vállalja, hogy az általa biztosított két önkormányzati tulajdonú lakást az Alapítvány rendelkezésére bocsátja az együttműködés keretében a pályázati felhívásban meghatározott megvalósítási időszakra, illetve a fenntartási időszakra, amely 5 évre szól (2024. május 1.- 2029. április 30.) A pályázat benyújtásával az Önkormányzatot egyéb anyagi kötelezettség nem terheli.

Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III.26.) önkormányzati rendelet 5. § (2) bekezdés a) pontja alapján a Képviselő-testület gyakorolja a tulajdonosi jogokat a nettó ötvenmillió forint forgalmi értéket meghaladó vagyonelemről, vagy vagyonösszességről – a továbbiakban együtt: vagyonról – rendelkező döntések (tulajdonjog átruházás, bármilyen jogcímen történő hasznosítás, vagyonkezelésbe adás, haszonélvezeti jog alapítása, valamint minden más, nem nevesített jogcímen történő tulajdonosi joggyakorlás, ide nem értve a 24. § (2) bekezdése szerinti ún. nem nevesített tulajdonosi nyilatkozatok megtételét) esetében.

Az Önkormányzat tulajdonában álló lakások és nem lakás céljára szolgáló helyiségek bérbeadásáról szóló 12/2012. (III.26.) önkormányzati rendelet 19/F. szerint:

*„**(1) Civil szervezetek részére – az éves keretszámban meghatározott mértékig – a bérbe adható ingatlanokat a Pénzügyi és Kerületfejlesztési Bizottság jelöli ki.*

*(2) Civil szervezet részére csak abban az esetben adható lakás, amennyiben az Önkormányzat és a civil szervezet együttműködési megállapodás köt. Az együttműködési megállapodásnak tartalmaznia kell, hogy amennyiben a lakás nem alkalmas a rendeltetésszerű használatra, abban az esetben a lakás rendeltetésszerű használatra alkalmas állapotba hozását elvégzi és ezen állapot fenntartását, valamint a lakás használói részére a folyamatos szociális segítségnyújtást a lakáshasználat időtartama alatt a civil szervezet vállalja.*

*(3) Az Önkormányzat megbízottja bérleti szerződést köt a bérlő civil szervezettel, amelynek tartalmaznia kell a bérbeadás célját.*

*(4) A lakás rendeltetésszerű használatra alkalmas állapotba hozását és ezen állapot fenntartását az Önkormányzat megbízottja ellenőrzi.*

*(5) Az ezen a jogcímen bérbeadott lakások után a bérlő civil szervezet az Önkormányzatnak szociális bérleti díjat fizet.”*

A 12/2012. (III.26.) önkormányzati rendelet 33. § (3) bekezdése alapján a szociális lakbér mértéke 280 Ft/m2/hó + ÁFA.

Fentiekre tekintettel javaslom a Menhely Alapítvány pályázaton történő részvételének támogatását és az együttműködési megállapodás megkötését, amelyet az Alapítvány Kuratóriumának elnöke által kinevezett igazgató jogosult aláírni.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

**HATÁROZATI JAVASLAT**

**Budapest Főváros VII. kerület Erzsébetváros Önkormányzata Képviselő-testületének …/2024. (II. 21.) határozata a Menhely Alapítvánnyal történő együttműködésről**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy:

1. a Fővárosi Szociális Közalapítvány által FSZA 2023 hivatkozási számú pályázat céljára kijelöli az Önkormányzat tulajdonát képező

- 33336/0/A/14 helyrajzi számon nyilvántartott, természetben a 1078 Budapest, Marek J. u. 30. fszt. 11. szám alatti 1 szobás  25 m2 alapterületű

- 32945/0/A/18 helyrajzi számon nyilvántartott, természetben a 1076 Budapet, Verseny u. 4. 1/18. szám alatti 1 szobás 28 m2 alapterületű) lakásokat.

1. az Önkormányzat tulajdonában álló lakások és nem lakás céljára szolgáló helyiségek bérbeadásáról szóló 12/2012. (III.26.) önkormányzati rendelet 19/F. §-ában foglaltak alapján hozzájárul a Menhely Alapítvánnyal (nyilvántartási szám: 01-01-0000966, székhely: 1082 Budapest, Vajdahunyad utca 3.; adószám: 19013213-1-42, képviseli: Aknai Zoltán igazgató) történő együttműködési megállapodás megkötéséhez – az FSZA 2023 számú pályázatára vonatkozóan – és az együttműködési megállapodást a határozat 1. számú melléklete szerinti tartalommal jóváhagyja.
2. felhatalmazza a Polgármestert az 1. pont szerinti együttműködési megállapodás aláírására.
3. felhatalmazza a Pénzügyi és Kerületfejlesztési Bizottságot, hogy az 1. pontban meghatározott pályázattal kapcsolatos további döntéseket meghozzon.
4. nyertes pályázat esetén az 1. pontban meghatározott lakásokat a Menhely Alapítvány számára bérbeadja 5 év határozott időtartamra (2024. május 1.- 2029. április 30.) és felhatalmazza az EVIN Erzsébetvárosi Ingatlangazdálkodási Nonprofit Zrt.-t a bérleti szerződés megkötésére azzal, hogy az Önkormányzat tulajdonában álló lakások és nem lakás céljára szolgáló helyiségek bérbeadásáról szóló 12/2012. (III.26.) önkormányzati rendelet 19/F. § (2) bekezdésében foglaltak alapján a Menhely Alapítvány elvégzi az 1. pontban meghatározott lakások rendeltetésszerű használatra alkalmas állapotba hozását és vállalja ezen állapot  fenntartását, valamint a lakás használói részére a folyamatos szociális segítségnyújtást a lakáshasználat időtartama alatt.
5. felkéri az EVIN Erzsébetvárosi Ingatlangazdálkodási Nonprofit Zrt.-t, hogy számoljon be a Képviselő-testület számára a megkötött bérleti szerződésekről és a megtett intézkedésekről.

**Felelős:** 1., 2., 3. és 4. pont tekintetébenNiedermüller Péter polgármester

5. és 6. pont tekintetében dr. Halmai Gyula EVIN Zrt. vezérigazgató

**Határidő**: 1. és 2. pont tekintetében 2024. február 21.

3. pont tekintetében 2024. február 28.

4. pont ekintetében 2029. április 30.

5. pont tekintetében a Menhely Alapítvány által bemutatott támogatói okirat kiállítását követő 15 nap.

6. pont tekintetében 2024. október 31.

Budapest, 2024. február 6.

Niedermüller Péter

polgármester

Előterjesztés mellékletei:

1. sz. melléklet: FSZA 2023 Pályázati felhívás és útmutató

2. sz. melléklet: Menhely Alapítvány felkérő levele

3. sz. melléklet: Menhely Alapítvány ellátási szereződés

4. sz. melléklet: 1078 Budapest, Marek József utca 30. fszt. 11. tulajdoni lap

5. sz. melléklet: 1076 Budapest, Verseny utca 4. I. em. 18. tulajdoni lap

6. sz. melléklet: EVIN Zrt. árajánlata

7. sz. melléklet: Menhely Alapítvány nyilvántartási adatai

8. sz. melléklet: Menhely Alapítvány alapító okirata

Határozati javaslat melléklete:

1. sz. melléklet: Együttműködési megállapodás