|  |
| --- |
| **Budapest Főváros VII. kerület Erzsébetváros Önkormányzata**  **Dr. Kispál Tibor alpolgármester, Devosa Gábor képviselő** |

Iktatószám:

Napirendi pont: ….

Előterjesztve: Városüzemeltetési Bizottság

**ELŐTERJESZTÉS**

**A Képviselő-testület 2024. február 21 - ei**

**rendes ülésére**

|  |  |
| --- | --- |
| **Tárgy:** | Javaslat a Budapest Főváros VII. kerület Erzsébetváros Önkormányzata Képviselő-testületének a helyi lakóközösségek és az önkormányzati intézmények részére biztonsági berendezések létesítéséhez nyújtandó támogatásról szóló 29/2013. (V.31.) rendeletének módosítására – a pályázók körének pontosítására, a támogatás összegének változására |

**Készítette:**

dr. Jávori Péter

Városüzemeltetési Iroda vezetője

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

A kerületi lakóközösségek és önkormányzati intézmények biztonsági berendezésekkel történő ellátásának pályázati úton történő támogatásának feltételeit Budapest Főváros VII. kerület Erzsébetváros Önkormányzata Képviselő-testületének *a helyi lakóközösségek és az önkormányzati intézmények részére biztonsági berendezések létesítéséhez nyújtandó támogatásról szóló 29/2013. (V.31. )* önkormányzati rendelete (továbbiakban: Rendelet) szabályozza.

A Rendelet 1.§-a értelmében Budapest Főváros VII. kerület Erzsébetváros Önkormányzata Képviselő-testülete (továbbiakban: Képviselő-testület) felhatalmazza a Városüzemeltetési Bizottságot (továbbiakban: Bizottság), hogy pályázatot írjon ki biztonsági berendezések - a) kapufigyelő rendszer b) szénmonoxid érzékelő berendezés c) hevederzár - támogatására, illetve szabályozza a pályázatra jogosultak körét, illetve a támogatások fajtáját (pénzbeni vagy természetbeni).

A rendeletmódosítással érintett 1. § (3) bekezdése rendelkezik a szénmonoxid érzékelő berendezések igénylésére, illetve a hevederzár felszerelésére vonatkozó támogatásra jogosultak köréről.

Az eddigi pályázati tapasztalatok alapján javasoljuk különválasztani az (1) bekezdés b) és c) pontjaiban megjelölt biztonsági berendezések létesítésének támogatására jogosultak körét akként, hogy a hevederzár felszerelésére csak azon természetes személyek pályázhatnak, akik a VII. kerület közigazgatási területén lévő, biztonsági berendezéssel ellátandó lakást bérleti vagy tulajdonosi jogcím alapján életvitelszerűen használják.

A Rendelet 2. §-ának rendelkezései szabályozzák a pályázati kiírás tartalmát, az elbírálás előkészítését, feltételeit, illetve a pályázat eredményének megállapítását és a döntési jogosultságot. A 2. § (5) bekezdése rendelkezik a pénzbeli támogatás maximális összegéről, amely az (1) bekezdés c) pontjában megelölt hevederzár esetében 20.000 Ft. A pályázati tapasztalatok alapján, és a fogyasztói árindex növekedése okán vélelmezzük, hogy a jelenleg igényelhető maximális összeg nem elegendő, illetve egy megemelt támogatási összeg esetén a potenciális pályázatra jogosultak a pályázat benyújtásával járó adminisztratív terheket is nagyobb arányban vállalnák, ezért javasoljuk a hevederzárak felszerelésére igényelhető maximális összeget 40.000 Ft-ban megállapítani.

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 42. § 1. pontja állapítja meg, mely szerint a Képviselő-testület hatásköréből nem ruházható át a rendeletalkotás.

A fentiek alapján kérjük a Képviselő-testülettől az előterjesztés megtárgyalását, illetve a csatolt rendelettervezet elfogadását.

**Hatásvizsgálat**

A Budapest Főváros VII. Kerület Erzsébetváros Önkormányzata Képviselő-testületének ahelyi lakóközösségek és az önkormányzati intézmények részére biztonsági berendezések létesítéséhez nyújtandó támogatásról szóló 29/2013. (V.31.) számú önkormányzati rendelet módosításának várható hatásai a jogalkotásról szóló 2010. évi CXXX. törvény 17. §-a szerint:

**1.A jogszabály társadalmi, gazdasági, költségvetési hatásai**

A Rendelet 1. és 2. §-ának hivatkozott módosítása lehetővé teszi, hogy a jogosultak számára magasabb összegben elérhetőek legyenek a biztonsági berendezések, a fogyasztói árindex alakulásának figyelembevételével.

**2. A jogszabály környezeti és egészségi következményei**

A rendeletmódosításnak környezeti és egészségi következménye nem számottevő.

**3. A jogszabály adminisztratív terheket befolyásoló hatásai**

A Rendelet 1. és 2.§-ának módosítása nem eredményez többlet adminisztratív feladatokat.

**4. A jogszabály megalkotásának szükségessége, a jogalkotás elmaradásának várható következményei**

A Rendelet 1. és 2. §-ának módosítását a megemelkedett árak, a támogatási forma népszerűsítése, vonzóbbá tétele, illetve a jogosultak körének hatékonyabb kijelölése indokolja.

A rendeletmódosítás elmaradása jogsértést nem okoz.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A Rendelet 1. §. és 2. §-ainak módosítása többlet személyi, szervezeti és tárgyi feltételt nem igényel. A módosítás következtében felmerülő többlet pénzügyi forrás a költségvetés által biztosított.

Budapest, 2024. február 5.

Dr. Kispál Tibor Devosa Gábor

alpolgármester képivselő

Melléklet:

* Rendelettervezet ahelyi lakóközösségek és az önkormányzati intézmények részére biztonsági berendezések létesítéséhez nyújtandó támogatásról szóló 29/2013. (V.31.) rendeletének módosítására