|  |
| --- |
| **Budapest Főváros VII. kerület Erzsébetváros Önkormányzata**  **Szücs Balázs alpolgármester** |

Iktatószám:

Napirendi pont: ….

Előterjesztve: Pénzügyi és Kerületfejlesztési Bizottság

**ELŐTERJESZTÉS**

**A Képviselő-testület 2024. február 21 - ei**

**rendes ülésére**

**Tárgy:**  Javaslat a Klauzál téren felállítandó „Gettó emlékmű” kivitelezésére kötött vállalkozási szerződés módosítására

**Készítette:**

Nagy Nóra

Kabinet vezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Budapest Főváros VII. Kerület Erzsébetváros Önkormányzatának Képviselő-testülete (a továbbiakban: Képviselő-testület) nyilvános ötletpályázatot írt ki a VII. kerületi Klauzál téren felállítandó köztéri alkotás létrehozására a 328/2021. (IV.09.) határozatával.

A zsűri egybehangzó véleménye alapján az ötletpályázatra érkezett tervek közül a Hetedik Műterem pályázata fejezi ki legjobban a Klauzál tér történetét. Az alkotás maga alkalmas arra, hogy az itt eltemetett áldozatok hozzátartozóit is bevonja az emlékezésbe, így biztosítva a társadalmasítást is.

A Képviselő-testület döntése alapján az Önkormányzattal kötött szerződést követően a Hetedik Műterem Kft. által készített egyeztetési terv és a műszaki kiviteli terv a Képviselő-testület 251/2023. (VII.12.) határozatával elfogadásra-, ezzel egyidejűleg mint végleges terv jóváhagyásra került.

A „Gettó emlékmű” végleges terv megvalósításának költsége mindösszesen nettó 18.850.000,-Ft, azaz Tizennyolcmillió-nyolcszázötvenezer forintra volt becsülve, ellenben a kivitelezésre bekért árajánlatok közül legkedvezőbb ajánlat is meghaladta a Képviselő-testület döntése alapján elfogadásra került költségvetési fedezetet.

Megvizsgálva a jelenlegi gazdasági környezetet, az építőipari anyagok árainak emelkedését, és az infláció mértékét, a beszerzési eljárás eredményes lezárásához a Képviselő-testület 266/2023. (VIII.29.) számú határozatával módosította a 251/2023. (VII.12.) határozatában elfogadott fedezetet és legfeljebb bruttó 27.500.000,- forint + 10 % tartalék keret (bruttó 2.750.000,-Ft), összesen bruttó 30.250.000,-Ft-ra emelte.

A döntést követően megkötött vállalkozási szerződésben tartalékkeret nem került meghatározásra.

A kivitelezés során a burkolatban, illetve az aljzatokban előre nem látható munkálatok merültek fel. A szerződésben rögzíteni szükséges a kivitelezési tevékenység végzése során esetlegesen felmerülő többletmunka, pótmunka elszámolható ellenértékének mértékét, elszámolási módját, emiatt a szerződés módosítása szükséges oly módon, hogy azok elszámolható legmagasabb összege legfeljebb a fentebb hivatkozott Képviselő-testületi határozatban szereplő bruttó 2.750.000,-Ft legyen.

Magyarország helyi önkormányzatairól szóló 42. § 8. pontja szerint a képviselő-testület hatásköréből nem ruházható át a közterület elnevezése, köztéri szobor, műalkotás állítása.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …../2024. (II.21.) határozata a Klauzál téren felállítandó „Gettó emlékmű” megvalósítására vonatkozó kivitelezési szerződés módosítása tárgyában**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. hozzájárul a Hetedik Műterem Kft. (cégjegyzékszám: Cg. 01-09-700644, székhely: 1125 Budapest, Tusnádi utca 7/A., adószám: 12729948-2-43) és a Budapest Főváros VII. kerület Erzsébetváros Önkormányzata között a Klauzál téren felállítandó „Gettó emlékmű” megvalósítása tárgyában nettó 21.479.900.-Ft + ÁFA, azaz bruttó 27.279.473,-forint összegben megkötött vállalkozási szerződés módosításához oly módon, hogy a többletmunka, pótmunka elszámolható ellenértéke legfeljebb bruttó 2.750.000 Ft összeg lehet.
2. felkéri a polgármestert a szerződésmódosítással kapcsolatos intézkedések megtételére.

**Felelős:** Szücs Balázs alpolgármester

**Határidő:**  2024. március 31.

Budapest, 2024. január 30.

Szücs Balázs

alpolgármester

Az előterjesztés mellékletei:

1. Képviselő-testület 328/2021. (IV.09.) számú határozata
2. Képviselő-testület 266/2023. (VIII.29.) határozata
3. Aláírt kivitelezési szerződés
4. Képviselő-testület 251/2023. (VII.12.) határozata